
Bevezetés

A PR (Public Relations) az elmúlt években nélkülözhetetlenné vált a vállalatok számára, melyek sikeressége és a profitjuk nagysága függ ettől a szakterülettől. A cégek felső vezetése egyre nagyobb hangsúlyt fektet a PR-be. Ha megfelelően alkalmazzák, akkor segít a vállalatoknak, hogy a környezetükben ismerté váljanak, kiemelkedjenek a versenytársaik közül. 

A környezettel kialakított viszony fontos tényező, hiszen az a vállalat, amelyet a környezete támogat a céljai elérése érdekében, az hamarabb érheti el a célkitűzéseit és hamarabb válhat sikeressé. Azonban a vállalatok és a környezetük kapcsolata egyaránt lehet pozitív és negatív is, de mindkét esetben tudatosan lehet alakítani, fejleszteni. Fontos szerepet tölt be a cégek életében a kommunikáció, hiszen ez alapján értékelik a sikerüket. A vállalatokról szóló információkat a környezetet alkotó célcsoportokba való tudatos eljuttatás a PR tevékenység feladata.

Napjainkban egyre inkább felértékelődik a fogyasztók értéke, a vállalatok hírneve és az imázs. A potenciális vásárlóknak nehéz dolguk van a sok információ feldolgozásával, ezért a cégeknek nem csak a termékeik és szolgáltatásaik konkurenciáira kell figyelniük, hanem az információs versenytársaikra is.

A munkám során bemutatom az Ilcsi Szépítő Füvek Biokozmetikai Kft. PR és marketingkommunikációs tevékenységét, információt gyűjtök és elemzek, majd összegezve a munkámat, javaslatokat dolgozok ki a PR munka eredményességnek növelése céljából.

A dolgozatomat három fő részre tagolom (1. ábra), elsőként a szakirodalom feldolgozásával kezdem a munkámat, ahol a Public Relations fontosabb alappilléreit emelném ki. Ezt követően egy rövid összefoglalót készítek a hírnévmenedzsmentről, ahol kiemelem: a vállalati arculatot, az imázst és a hírnevet. Mivel az általam választott hazai vállalkozás kozmetikumok értékesítésével foglalkozik, így röviden ismertetném a márkázás lényeges aspektusait, és a termék értékesítéshez szorosan kapcsolódó marketingkommunikációs folyamatokat.

A munkám központi részét az általam kiválasztott cég, az Ilcsi Szépítő Füvek Biokozmetikumok Kft. ügyfél elégedettség elemzése tenné ki. Primer kutatást végeznék, ahol elsőként kvalitatív feltáró kutatást készítek mélyinterjúk segítségével, majd a szakirodalomban feldolgozott modelleket vetíteném rá a vállalatra.

Szakdolgozatom témájának egy natúr kozmetikumokkal foglalkozó magyar céget választottam. Véleményem szerint a természetes anyagokat tartalmazó kozmetikumok iparága fellendülésben van. Fontosnak tartom, hogy az általam kiválasztott cég termékei kizárólag magyar bio - gyógynövényekből,- zöldségekből, - gyümölcsökből készülnek.

Napjaink felgyorsult világában az élet minden területén azonnali, hatékony megoldásokat keresünk. Az emberek idő hiánya miatt előnyben részesítik a kevesebb időt igénybe vevő, ámde látványos dolgokat. Sajnos ezek a módszerek nem szólnak hosszú távra, sokkal inkább az aktuális problémáinkat tüntethetjük el velük. Ezért is fontos hangsúlyozni, hogy a kívánt eredmény elérése érdekében hosszú távú megoldásokat válasszunk. 

Egyre inkább válnak „trendivé” a régi, hagyományos módszerek. Nem véletlenül, hiszen az idősebb generációk által használt természetes anyagok a szezonalitásnak megfeleltek, nem kellett tartósítani őket, azonban biztosították a megfelelő mennyiségű vitamint és tápanyagot.

Ilcsi néni neve ma már fogalomnak számít, hiszen a feltaláló nevével fémjelzett termékek, majd a későbbiekben az Ilcsi Szépítő Füvek Biokozemtikai Kft egy több évtizedes folyamat eredménye, mely szorosan összefonódott a Magyarországon zajló rendszerváltással és a piacgazdaság kialakulási folyamatával. A névazonosságból következtethetünk arra, hogy maga a termék, majd a későbbiekben a termék előállítására és forgalmazására létrejövő cég is Ilcsi néni személyére épül, az ő személyes imázsa alkotta előbb a termék, majd a vállalkozás megítélésének alapját, imázs tényezőjét.
Az Ilcsi Szépítő Füvek Biokozmetikai Kft. egy sajátos imázs-fejlődési folyamatot mutatott be, ahol egy személyre épül a termékek imázsa, majd erre a termékcsaládra alapozzák a létrejövő cég imázsát is. Tehát egy egyedi imázs átvitelről beszélhetünk (Szeles, 1998).
1. ábra: A dolgozatom felépítése









Forrás: Saját készítésű


Forrás: Saját készítésű Farád, 2013.10.12.
1.
hírnév- és márkaépítés
Az első fejezetben az alfejezetek segítségével mutatom be a témához tartozó szakirodalmat, a publikációkat, amelyek széleskörű információt nyújtanak a téma elsajátításához. A munkámban mind a hazai, mind az idegen nyelvű forrásokat is felhasználom. A diplomamunkám tartalmi vázáról a Public Relations –ről elsőként külföldön jelentek meg írásos dokumentumok, így bővebb információkhoz juthatok idegen nyelvű könyvek segítségével. 
1.1
Public relations
Ebben a fejezetben ismertetem a Public Relations definícióját, hogy ténylegesen milyen területek tartoznak ehhez a témához. Ezt követően, ha már egyértelművé vált a fogalma, a tevékenységét mutatom be és a szakma történetét, ahol kiemelem a tudomány első képviselőit, valamint a XX. századi Public Relations kiemelkedő alakjait.

1.1.1 Mi a PR?
A PR tartalmazza a kutatás és elemzést, információkat, programozási, kommunikációs és visszacsatolási közvéleményeket. Az évek során számos definíciót fogalmaztak meg, melyek közül kiemelnék egy korai, ám széles körben elfogadott meghatározást: a PR egy olyan menedzsment funkció, ami értékeli a helyi attitűdöket, azonosítja a vezérelveket és az eljárásokat az egyéni vagy szervezeti közérdekkel, tervez és végrehajt programokat a közvélemény megértése érdekében (Wilcox – Cameron, 2009, 2-3 o.)
Ahogy a modern PR atyja Bernays fogalmaz: „ A Public Relations az alkalmazkodás tudománya” (Bernays, 1974, 13 o.). Ez a definíció azonban még elég rövidnek minősül és nem elég részletes, de a lényeget sugallja. Ezt a megfogalmazás bővítette tovább Pelejtei Tibor, aki szerint: „A „közönségkapcsolatok” a közönség és valamilyen intézmény közötti viszonnyal foglalkozó elmélet- és tevékenységrendszer. Tervszerűen, tartósan és tudatosan fejleszti a közvetlen társadalmi környezet és az intézmény közötti kapcsolatokat, a közönség megértése, bizalmának és támogatásának megnyerése érdekében.” (Pelejtei, 1984, 5 o.).
Egy szintén korai, azonban sokkal inkább átfogó meghatározást adott ki az Institute of Public Relations (IPR, vagyis a PR Intézet), mely szerint a közönségkapcsolat: „előre megtervezett és szervezett tevékenységsorozat, melynek célja a vállalat és a közönsége közötti jóindulat és kölcsönös megértés sikeres fenntartása.” (Austin, 1993, 5 o).
John E. Marston amerikai professzor megfogalmazása más szemszögből közelíti meg a PR fogalmát, véleménye szerint a közönségkapcsolatok egyes embercsoportok gondolataira, élményeire és az azokat kiváltó okokra terjed ki (Marston, 1963).
Pelejtei Public Relations könyvében olvashatjuk, hogy annak érdekében, hogy a vállalkozások a szolgáltatásaikat és termékeiket hatékonyan fordítsák az intézmény és a társadalom hasznára, azért gondoskodniuk kell a közönségkapcsolatokról (Pelejtei, 1998, 12 oldal).
Rex Harlow szerint a PR egy jellegzetes menedzsment funkció, amely segít létrehozni és fenntartani kölcsönösen a kommunikációt, a megértést, az elfogadást. A PR együttműködés a szervezet és a nyilvánosság között, a menedzsmentet folyamatosan tájékoztatja, fogékony a közvéleményre, definiálja és hangsúlyozza a vezetés felelősségét, annak érdekében, hogy szolgája a közérdeket, segít lépést tartani, hatékonyan kihasználni a változásokat,  korai figyelmeztetési rendszerként szolgál, a trendeket előre jelzi és az etnikai kommunikációs technikák hangja (Wilcox – Cameron, 2009, 3-8 o.).
M.Cutlip, Allen H.Center, Glen M. Broom által megfogalmazott definíció a következő: a  PR egy olyan menedzseri funkció, ami azonosítja, létrehozza, és fenntartja a kölcsönös jótékony kapcsolatot a szervezet és a különböző közvélemény között (Wilcox – Cameron, 2009, 4-8 o.).
A korábban említett két definícióhoz hasonlót fogalmaz meg Lattiomre, aki szerint a PR egy olyan vezetés és menedzsment funkció, mely segít megvalósítani a szervezeti célokat, meghatározza a vállalati filozófiát és megkönnyíti a szervezet változásait, döntéseit (Lattimore, 2004, 5 o.).
„A Public relations munkafolyamata tervszerű és hosszan tartó erőfeszítés azért, hogy egy szervezet és környezete közötti jóakaratot és kölcsönös megértést építsünk ki és tartsunk fenn. A Public relations tevékenység az a tudományterület, amely a HÍRNEVET gondozza azzal a céllal, hogy megértést és támogatást nyerjen és befolyásolja a véleményt és a viselkedést.”
( Szeles, 1999, 15 o.) .
Hoffman Istvánné könyvében olvashatjuk, hogy az egyes definíciók és megközelítések csak gazdagítják egymást, de a lényegen nem változtatnak: „a PR a jó hírnév építése a piaci sikerek érdekében.” (Hoffmann, 2000, 381 o.).
A PR-nek, mint minden másnak vannak előnyei és hátrányai egyaránt. Az előnye, mely a hátrányait kompenzálja, az a hitelessége, ami például a reklámnak nincs. Több hátránya is lehet, mint például a tartalom kontrollálása nehéz feladat, valamint az üzenetek adhatnak okot problémára, abban az esetben, ha nem érnek célba (Ries- Ries, 2005, 88 o).
Összességében, ahogy néhányan fogalmaznak „Tégy jót és hozd az emberek tudtára” kifejezés a közönségkapcsolatok alapját jelenti, mely központi szerepet tölt be (Freitag – Stokes, 2009, 5 o.).
1.1.2 A PR tevékenység értelmezése J.E. Grunig kutatásai alapján
A PR tevékenységek J.E. Grunig értelmezése alapján három csoportba osztható: marketing-orientált, szervezet-orientált és társadalom-orientált (lásd: 2. ábra).
2. ábra: A PR tevékenység értelmezése

Forrás: Saját szerkesztés, 2013.12.13.
A marketing felfogás alapjait a McCarthy féle piacbefolyásoló 4P (price, place, promotion, product) határozza meg. Főként értékesítési problémák megoldására használhatjuk, a hazai viszonylatban ez az irányzat az uralkodó. 

A szervezet-orientált irányzaton belül megkülönböztetünk egyirányú és kétirányú kapcsolatokat és ezeken belül három-három csoportot. 

Az egyirányú kapcsolatok között találhatjuk: a sajtóügynökségi, a közvélemény tájékoztatási és a személyes befolyáson alapuló modelleket. Az első modell a sajtóra koncentrál, eljuttatja a híreket, propagandisztikus jellegű. A második modell során figyelni kell az igazságtartalomra, kedvező információkat terjesztenek annak érdekében, hogy a saját akaratuk megvalósuljon. Az utolsó modell az egyirányú kapcsolatok között a személyes befolyáson alapuló modell a meggyőzére törekszik, ahol hangsúlyozásra kerül a személyes presztízs, és a lobbizásra koncentrál ez a modell.(A PR legfontosabb négy modellje című angol cikkben, mely letöltésének helye Farád, ideje 2013.11.09.)
A kétirányú kapcsolatok között megkülönböztetünk: kétirányú aszimmetrikus, kétirányú szimmetrikus és kulturális közvetítő modelleket. Az aszimmetrikus modell célja az attitűdök megváltoztatása, alkalmazza a kommunikáció elmélet és a kutatás módszereit. A szimmetrikus modellre a nyitottság, rugalmasság és az etikusság a jellemző, a kölcsönös értékelés, figyelem elengedhetetlen. És az utolsó modell a multinacionális cégek külföldi leányvállalataira jellemző, itt ugyanis központi szerepet kap a kultúra és a kulturális különbségek.

A társadalom-orientált felfogás lényege, hogy a vállalat PR tevékenysége mennyire járul hozzá a társadalmi célokhoz. Fontos a civil szervezetek ereje és az etikus magatartási forma.
1.1.3 A PR szakma története és kiemelkedő alakjai
Az archeológusok kutatásai alapján az ősi Mezopotámiában használták a meggyőzés eszközeként a kommunikációt. A PR a gyakorlatban egyidős magával a kommunikációval. Több ősi civilizációban, az egyiptomiban, a rómaiban vagy a görögben a társadalom tagjai elfogadták akár a valláson keresztül a közösséget építő technikákat úgy, mint a beszédeket, művészeteket, színpadi eseményeket és egyéb technikákat. Már a rómaiak is tiszteletben tartották a „Vox populi vox Dei”- „ A nép szava Isten szava” szállóigét. Ezen törekvések egyikét sem hívták PR-nek, de a hatása és a célja is gyakran megfelelt a mai modern gyakorlatnak (Wilcox- Cameron, 2009, 40-59 o.).
Julius Caesar volt az a személy, aki elsőként küldött értesítéseket a Galliában aratott győzelmeiről a rómaiaknak. Az Acta Diurna-át tartjuk az első hírlevél formának, ennek köszönhetően a polgárok hírt kaptak a birodalom eseményeiről. Hazatérve a csatákból ünnepségeket szervezett a győzelem sikerének tiszteletére, tehát elmondhatjuk, hogy a napjaink PR jelmondatával tisztában volt Caesar „tégy jót és beszélj róla”.

A kereszténység is alkalmazta a Public Relations tevékenységeit, hiszen Keresztelő Szent János megismertette az emberekkel Jézus Krisztus tanításait, majd a követésére buzdította őket. Megemlíthetjük Péter és Pál apostolokat, akik térítőmunkát végeztek, beszédeket tartottak, az előadásaikon tanítottak, leveleket írtak, azért, hogy Jézusnak híveket gyűjtsenek. 

A mai PR technikákat nem csak a kereszténység alkalmazta, hanem a VI. században Mohamed próféta is, aki Allah igazságát hirdette, a mai írásos formáját a Koránban olvashatjuk. 

A középkorban a katolikus egyház alkalmazta leginkább a PR technikáit, ahol a kommunikáció fontos szerepet játszott, hiszen II. Orbán pápa írott és szóbeli kommunikációjával nagy erőfeszítéseket tett, annak érdekében, hogy a plébániák segítségével minél több embert toborozzon a keresztes hadjáratokhoz. Sikerrel is járt, a bűnbocsánatért cserébe önkéntesek tízezrei indultak a harcba (Beke, 2001, 11-29 o.).
A 15-16. században velencei bankárok talán az elsők voltak a katolikus püspökökön kívül, akik invesztáltak a művészetbe, szponzorálták például Michelangelo-t.
Az Egyesült Államok vonzotta a bevándorlókat, azonban a gyarmatosítás sok esetben nem volt más, mint egy üzleti ajánlat. Például a Virginia cég 1620-ban szórólapok segítségével hirdette Európa szerte, hogy 50 hektár földet biztosít a bevándorlók számára. Az amerikai gyarmatosítást követően a PR technikákat az intézmények reklámozására használták. A Public Relations játszott nagy szerepet az amerikaiak függetlenségében, a bostoni teadélután volt minden idők legnagyobb reklámfogása. A telepesek a tealevelekkel megtöltött ládákat a tengerbe dobták, tiltakozásuk jeléül, mivel az angolok adói túlzottan magasnak bizonyultak. 

Az 19. század eleje az Egyesült Államokban a terjeszkedések, a sajtófőnökök és a hippik időszaka volt, ezt a média okosan ki is használta. 

1889-ben az Egyesült Államokban jött létre a Westinghouse vállalatnál az első PR osztály. Az 1900-es évek elején kialakult a Public Relations intézményrendszere, majd a XX. század közepére a PR kifejezés a világ minden táján elterjedt. 

Ivy Ledbetter Lee amerikai újságíró alkotta meg 1905-ben elsőként a PR tájékoztatási irodát, ahol vállalta, hogy a megbízói számára egy adott témakörben megismeri és elemzi az emberek véleményét. Kiemelném a Rockefeller család szolgálatában töltött munkásságát. A család által birtokolt bányákban sztrájkot sztrájk követett az emberségesebb munkakörülmények biztosítása érdekében. Ekkor Lee tényfeltáró kutatást végzett és az egymással szemben álló felekkel ismertette a tényeket. Azt tanácsolta, hogy a szakszervezeti vezetőknek szórólapokat jutassanak el a bányászatról, a termelésről, így 19 fajta szórólapot küldtek ki a 19 ezres levelezőlistára. A cégről a médiában folyamatosan jelentetett meg információkat, amint a Rockefeller a munkásaival eszik, sörözik, a családtagjaikkal beszélget, vagy akár besegít nekik. Ezekkel az aktivitásokkal kifejezte, hogy ő felelősséggel tartozik a munkásai iránt. Lee szerint négy fontos szabályt kell betartani, tájékoztatni kell a közvéleményt, a sikeres munka érdekében a menedzsmenttel együtt kell dolgozni, a média felé nyitottnak kell lenni és hangsúlyozni kell az emberséget az üzletben.

Edward L. Bernays-t nevezhetjük a modern PR atyjának. Sigmund Freud unokaöccseként egy új modellt alkotott a Public Relations-ről, melyben társadalomtudományi kutatást és viselkedési pszichológiát alkalmazott. Az új PR szóvivőjévé vált. 1923-ban kiadott egy könyvet a témáról, melyet a New York Egyetemen publikált. A leghíresebb kampányai közé tartozik az Ivory szappan kampánya, ahol a Procter & Gamble cég mintegy 35 évig szponzorálta az általános iskolások körében meghirdetett szappanszobor faragó versenyeket, a leesett faragványokkal a tisztálkodásra ösztönözte a gyerekeket. Egy másik híres kampánya az orosz balettért állt ki, annak érdekében, hogy az amerikaiak is elfogadják ezt a fajta művészetet és a lányos anyák fejébe elültette a balerina álmot. Még egy kampányát ismertetném, amely során a villanykörtét feltaláló Edison 50. évfordulójára talált ki, hogy a világon mindenhol egy percre álljanak le az elektromos művek.

Ezalatt Magyarországon csak a 70-es évek körül jelent meg a PR szemléletmód, ezt követően kezdték el oktatni.  A 90-es évek elején megalakult a Magyar PR Szövetség. Az első szaklap a PR Herald, mely a mai napig nagy olvasottságnak örvend. 

Az 1980-as évektől a stratégia vált a szlogenné, mely a 90-es években hírnévre változott. Az alapgondolat viszont az, hogy a PR-ben dolgozók megőrizzék a hitelességüket, szilárd kapcsolatokat építsenek ki. A szakmával együtt jár, hogy kutatni kell a környezetet, ellenőrizni kell a PR-t, a kommunikációra kell nagy hangsúlyt fektetni, valamint a társadalmat kell figyelemmel kísérni. 

A jövőben arra számíthatunk, hogy a PR-re számos kihívás vár a kommunikáció, a multinacionális világ területén, megkönnyíti a szervezeti átláthatóságot, menedzseli a társadalmi felelősség vállalást, új kommunikáció technológiai csatornákat kezdünk el használni és az élethosszig tartó tanulás veszi át a vezető szerepet (Wilcox – Cameron, 2009, 40-59 o.).
1.1.4
 A PR szakma fejlődésének korszakai
Franz M. Bogner, német szakíró véleménye szerint a Public Relations csak a XX. században jelent meg, és a 100 éves történetet (az ún. Bogner-lépcsőt) öt részre bonthatjuk (lásd: 3.ábra). 
Az első lépcsőfokon a manipuláció található, amely során a PR az aktuális ügyeket szépítette és az ingyen reklám jellemezte ezt a korszakot. 

A második lépcsőre az a jellemző, hogy az információáramlása egyirányú, annak érdekében, hogy az imázs felépítése pozitív legyen. Ekkor főként a környezet nyomására a vállalatok információkat közölnek.

A harmadik szakasz a kommunikációról szól, mely során kétirányú információáramlás valósul meg, abból a célból, hogy kiépüljön az imázs és a bizalom. Párbeszéd alakul ki a szervezet és a közérdek között. 

A negyedik lépcsőfokon talájuk a konfliktus menedzsmentet, ebben a szakaszban harmonizálni kell, a létrejövő konfliktusokat megoldani, vagy ha van rá mód a létrejövésüket kell megakadályozni. A már kialakult imázst védelmezni kell.

Majd végül eljutunk az utolsó szakaszhoz, a környezethez való alkalmazkodáshoz, ekkor szükséges a társadalomba való beágyazódás. Ezen a lépcsőfokon jelennek meg a szociális kérdések, a társadalmat érintő feladatok, jelen van a feszültség és a vita.

A Public Relations szakma az angolszász országokban a legfejlettebb, ahol a vállalatok konkrét információkat szeretnek közölni és ez azon a feltételezésen alapul, miszerint a fogyasztók, a speciális célcsoportok és a társadalom tagjai, szeretnek tájékozottak lenni (Mooij, 2005, 154 o.).
Összességében elmondható, hogy az egyes szakaszok az előző lépcsőfokra épülnek, az előzőek tapasztalatait felhasználják (Beke, 2001, 37-39 o.).
3. ábra: A Bogner-lépcsők

Forrás: Saját készítésű, 2013.11.25.
1.1.5 
A vállalati Public Relations
A vállalati PR egy olyan megtervezett és folyamatos tevékenység, melynek az a célja, hogy a vállalat szűkebb és tágabb környezete között bizalmat alakítson ki, ekkor tehát a Public Relations a szervezetekhez kapcsolódó, mikrogazdasági kategória. A PR célja hosszú távon a profitszerzés, és a piaci részesedés növelése, amit a vállalat és a környezete közötti bizalom kiépítésével lehet elérni. 

Beszélhetünk a PR-ről, mint vállalati szemléletmódról, ez azt a fajta gondolkodásmódot tartalmazza, amely a sikert az alkalmazottak és a közvélemény jó kapcsolatára alapozza, ekkor fontos a vállalat számára a potenciális vásárlóközönség véleménye.

A Public Relations a közvélemény formálásának is eszköze, befolyásoló hatással bír, az emberek úgy vélik, ha egy szervezet megfelelő, jól kiépített hírnévvel rendelkezik, akkor a termékei is jó minőséget képviselnek.

A vállalatok olyan légkör kialakítására törekszenek, amelyben a környezet érzi a törődést, hiszen, a kívánságaihoz alkalmazkodnak. Itt fontos feltétel, hogy mindenről pontos tájékoztatást biztosítson a cég.

Tekinthetünk a PR-re, mint tevékenység-együttesre, ahol a kommunikációs eszközökön és a vezetők és munkatársak viselkedésén keresztül zajló érvényesülés jelenik meg.

Magatartásformaként azt fejezi ki, hogy a vállalat alkalmazottai a PR tevékenység valóra váltói és hordozói is egyben. A legfontosabb képviselői a felső vezetők, akik a vállalatot képviselik minden egyes megnyilvánulásukban, példát is mutatnak, így növelik a felelősségvállalásukat. 

A PR lehet kommunikációs folyamat, ami magába foglalja a tájékoztatást és a kapcsolattartást. Ez egy nélkülözhetetlen jegy, itt történik a közvélemény megfelelő információval való ellátása és az üzenetek visszacsatolása.

A PR biztosítja a profitot, ugyanis ha megfelelő a cég hírneve, a fogyasztók körében elterjed a vállalat által előállított termék vagy szolgáltatás, akkor a későbbiekben az igény is nő iránta, amely nyereséget generál. 

A közönségkapcsolatok fontos szerepet játszik a vállalatirányításában, hiszen a vállalatot különböző kríziseken próbálja úgy átvezetni, hogy a hírnevet ne érje túl sok kár, valamint lehetőséget nyújt, hogy az üzeneteket rugalmasan kezeljék (Pelsmacker-Geuens-Bergh, 2010, 341 o.).
A Public Relations termeli az emberi erőforrást, hiszen a piac szemszögéből már az alkalmazottak is árunak tekinthetőek, ők belátnak a cég mindennapjaiba, de háztartások tagjai is, így két mikro egység tagjai, ezért egy szoros és közvetlen kötődést érdemes kialakítani (Sándor – Németh, 1993, 33-38 o.).
A PR kezd globalizálódni, a funkciói és a társadalom kulturális szerepei nem megfelelőek az új globalizálódó valóságának, a globalizáció nem egy egyszerű elmélet, keretet ad különböző gondolatoknak, és ezek a keretek biztosítják a lendületet az új kérdéseknek. (Ilyen keret például a környezettudatosság) (Brandhan – Weaver, 2011, 1 o.). Sriramesh véleménye szerint a globalizáció nem csak, hogy növelte a globális PR fontosságát, de azt a lehetőséget is felkínálta, hogy saját magát tudja felülbírálni (Sriramesh, 2009, 9 o.).
1.2
Hírnévmenedzsment
Ebben a fejezetben ismertetem a hírnév, az imázs fogalmát, típusait és egyéb csoportosítási lehetőségeit, valamint a vállalati arculatot. A hírnév, az imázs és a vállalati arculat teszi egyedivé a cégeket, biztosítja a megkülönböztetést, és a jövőbeni siker kulcstényezői.

1.2.1
A hírnév
A hírnév egyaránt lehet pozitív vagy negatív töltetű, melyet a Public Relations tevékenység gondoz. Az emberek nagy része első sorban a pozitív tartalommal azonosítja, a hírességekre asszociálnak. Goldman Sachs véleménye szerint egy vállalat vagyona az emberek, a tőke és a hírnév, és ezek közül a hírnév-vesztést lehet a legnehezebben visszaállítani, ha már elvesztettük. Warren Buffett multimilliomos befektető szerint a hírnév felépítéséhez húsz év szükséges, de a lerombolásához mindössze öt perc elegendő. A pozitív visszhangú hírnévre úgy is tekinthetünk, mint a legtöbbet érő vagyontárgyunk. Hosszú távon fontos szerepe van, hiszen ennek köszönhetően a vállalatról alkotott kép a környezet szemében befolyásolja a termékeladásokat és a versenytársakkal szembeni versenyelőnyt biztosítja.  A hírnév az, amit teszel, amit mondasz és amit mások mondanak rólad.

Három összetevő alkotja: a közismertség, a közvélekedés és a közmegbecsülés. A közismertség egy alapvető feltétel, ha hírnévről beszélünk, hiszen ha nem ismernek, nem válhatunk híressé. A következő alappillér a közmegbecsülés, ahol meg kell becsülni a fogalom alanyát, ami a pozitív tartalmat biztosítja. Az utolsó elem pedig a közvélekedés, ami alatt azt értjük, hogy a környezet mit gondol a hírnév alanyáról (Nyárády- Szeles, 2008, 209-232 o.). 
1.2.2
Az imázs és típusai
A latin eredetű „imago” szóból alakult ki a manapság használt imázs vagy image szó. Ebben a szóban egyesül az „imitari” (imitálni) és az „aemulor” (törekedni), kölcsönhatásban vannak. A XVII. század elején az imázs kifejezés egy-egy szoborra utalt, melyhez a későbbiekben a koncepció értelme is csatlakozott.

A XIX. században a biológiában is találkozhattunk az „imago” kifejezéssel, ahol a pillangó kifejlődött állapotára utaltak vele (lárva – báb - imágó). 

Pruyn 1992-ben az imázsra attitűdként tekintett, míg Gruning véleménye 1993-ban az volt, hogy az imázs részeként találkozhatunk az attitűddel. Mások, mint például Kotler és Fox, gondolatok összegzésének tartják, mindezt például Vos értékelő és elismerő részekkel egészít ki (Szeles, 1998, 61-66 o.).
Minden egyes vállalatnak gazdasági érdeke is, hogy a fogyasztókban pozitív benyomást tegyenek a cégről és az általuk előállított termékről vagy szolgáltatásról, hiszen ennek köszönhetően nagyobb piaci sikerre, profitra tehetnek szert. Abban a pillanatban, amikor a fogyasztó tudatába kerül egy adott tárgy vagy név, a vásárló társítja hozzá a véleményét, elvárásai, elképzeléseit és a későbbiekben a tapasztalatait is. „Az image röviden és tömören megfogalmazva: (szubjektív) értékítéletek összessége.” (Sándor, 2006, 47-54 o.).
Az imázst több módszer alapján is csoportosíthatjuk. A következőkben ezekről a csoportokról lesz szó. 
Reálfolyamatok szerinti csoportosítás
A reálfolyamatok alapján három típusát különböztetjük meg, beszélhetünk: termék, márka és vállalat imázsról. 

A termék (product) – imázs különböző termékcsoportokat foglal magába, olyan gyűjtőfogalomként értelmezhetjük, mely során egy adott termék pozitívan befolyásolja a termékfajtán belüli termékek imázs fejlődését. Empirikusan alátámasztott, hogy a fogyasztók által választott termékek vagy szolgáltatások tulajdonságai befolyásolják az imázs képét pozitív vagy negatív irányba. Fontos szerepet játszik az ár, hiszen egyre inkább ez alapján hozzák, meg a vásárlók a döntéseiket.

A márka (brand) – imázs során már nem egy adott termékfajtáról van szó, hanem egy konkrét termékről, mely nem csak hogy funkciót tölt be, de már „neve” is van, mely egyedivé teszi. A márka valamiféle többletet ad a terméknek, a fogyasztók körében magasabb értéket képvisel, a minőség szimbóluma is.

A cég (company/corporate) – imázs arra utal, hogy a vállalatok az egyedi termékeikkel és szolgáltatásaikkal, egyedi tulajdonságokkal rendelkeznek. A vállalat minden fajta tevékenysége hatást gyakorol a saját imázsára. A vállalatról kialakult véleményt a következő objektív tényezők befolyásolják: a vállalati filozófia, fejlesztési tevékenysége, a szervezeti kultúrája, struktúrája, a cég márkapolitikája valamint a vállalat kommunikációs stílusa (Sándor, 2006, 47-49 o.).
Imázs kialakulási módja szerinti csoportosítás 
Csoportosíthatjuk még a kialakulási módja szerint: spontán és tervszerűen kialakított imázsra. 

A spontán keletkezett imázs egyaránt vonatkozhat termékekre, vállalatokra és márkákra. A fogyasztókban kialakult kép véletlenszerűen szerzett információkon alapszik, ez a hátrányát is jelenti, hiszen hiányos információkra és sokszor előítéletekre épül. 

A tudatosan kialakított imázs (corporate identity) eszközei megegyeznek a marketing eszközeivel. Fontos szerepet kap a célkitűzés és a menedzsment- következetesség. Az imázs összes típusát alakíthatjuk megtervezetten (Szeles,1998, 102-106 o.).
Történetiségen alapuló csoportosítás
Az imázs történetisége szerint beszélhetünk: előzetes - vagy tény ( current ) imázsról és jövőbeni – vagy kívánatos ( wish ) imázsról. 

A meglévő (current) imázs mondhatni mások véleményére épül, egy már meglévő képmást tükröz. A célok elérésének érdekében, ezt a létező képet a megfelelő kommunikáció segítségével a változások irányába kell terelni. 

Kívánatos (wish) imázst úgy jellemezhetjük, mint a vállalat célkitűzései a jövőre nézve. Ezalatt a fogalom alatt, olyan imázst értünk, amilyennek szeretnénk, ha látnának bennünket (Szeles, 1998, 107-113 o.).
Irányultsága szerinti csoportosítás
A következő válfajait különböztetjük meg, abban az esetben, ha az irányultság szerint csoportosítjuk: ön és tükör imázs. 

Ön (self) imázs kialakulásához tartozik az egyéni helyzetünk, a nemünk, az életkorunk és a csoporthoz való tartozásunk, de a vállalatok is rendelkeznek vele. Nagy jelentőséggel bír a cégek életében, hiszen fontos a szervezeti identitás. 

Tükör (mirror) imázs a jellegénél fogva a valósággal szembesít, főként elméleti jelentőségű. A célcsoportokban kialakult véleményeket tükrözi. Magába foglalja a reálfolyamatok imázs kategóriáit (Szeles, 1998, 114-117 o.).
1.2.3
Az Arculat (Coprorate identity)

A szó a latin „identitas” kifejezésből ered, Uwe Goettsche véleménye szerint a vállalati arculat a szervezeten belüli olyan intézkedések összessége, amely a vállalat részlegeinek a munkáját összehangolja és a sikeres hírnevet alakítja ki és tartja meg.

„Vállalati arculat, Corporate Identity (CI) alatt egy cég kifelé és befelé irányuló önábrázolását és magatartását, megnyilvánulásainak megtervezett, tudatosan és folyamatosan használt összetevőit értjük.” (Fazekas – Harsányi, 2000, 49 o.).
Barát Tamás megfogalmazása szerint a Corporate Identity a szervezet összes olyan intézkedése, melynek meghatározó szerepe van a szervezet tevékenységeire nézve (Barát, 2001, 241 o.).
Barát Tamás definiálásához hasonlót találhatunk az oxfordi kiadású PR Kézikönyvben, ahol úgy fogalmaznak, hogy az arculatot úgy lehet leírni, mint egy egyedi kép a vállalatról vagy a szervezetről, mely az egységesség benyomását kelti (Wragg, 1992, 96 o.).
Az arculatot is lehet elemezni szűkebb és tágabb értelemben is. Szűkebb értelemben a vállalat formai megjelenését értjük, ilyenek a logók, az emblémák. Tágabb értelemben pedig a vállalatfilozófiáról beszélhetünk.

A Corporate Identityt több szemszögből is megvizsgálhatjuk, stratégiának tekinthetjük, amely az összes tevékenységet összefogja, szerkezetnek, amely egyedi jeleket mutat kifelé, beszélhetünk az arculatról, mint egy folyamatról, a célok megvalósítását segíti elő, a véleményeket befolyásolja, és tekinthetünk rá, mint eredményre, ekkor arra a képre gondolunk, amelyet a vállalat magáról alakított ki (Nyárády – Szeles, 2008, 265-272 o.).
Rebel-féle csoportosítás
A következő kétféle értelmezés világít rá az egyedi és egységes vállalati arculat értelmére. Megkülönböztetünk egy tartalmi és egy formai oldalt. Ez a két elem elkülöníthető, de összefüggésben állnak. Reihold Berglert idézve „a jó arculat olyan lassan változik, mint az emberi arc” (Sándor, 2006, 63 o.) A vállalatok is mutatnak a külvilág felé egy „arcot”, mint az emberek, de ez a látvány önmagában még nem elegendő.

Az arculat tartalmi elemei dominánsabbak a formai elemekhez képest, ha a két oldal elkülönül, akkor arculati disszonanciáról beszélhetünk. Ha azonban a két elem egymást kiegészítve egy egységet alkot, akkor egy sikeres vállalati arculatról beszélhetünk. 

A tartalmi oldalon találhatjuk a vállalat tevékenységét, a jellemzőjét, amely egyedivé teszi a céget és lehetőséget ad arra, hogy megkülönböztessük más cégektől. Ezeket az elemeket további két csoportba sorolhatjuk, az alapján, hogy direkt vagy közvetett módon szolgálják a vállalat arculatának megformálását. Direkt módon segíti a vállalat arculatát az alaptevékenység, a profil és a cég által előállított termékek és szolgáltatások. Ezek a tényezők látható elemek a fogyasztók, a partnerek és a környezet számára. A második csoport az előzővel ellenétben közvetett módon szolgálja az identitást. Ezt másként indirekt arculattényezőnek is nevezzük. Ilyen például a vállalati kultúra, stílus, stratégia, filozófia, misszió, struktúra és az önimázs.

A formai oldal elemei alatt a szervezet vizuális azonosító, másoktól megkülönböztető egyediséget értjük. Itt jelenik meg a vállalat logója, a szimbólumok, a vállalat által használt színek, a választott betűtípus, motívumrendszer, a szlogen, a zenei és egyéb azonosítók. Ezek természetesen nem egyenrangúak, a legfontosabb szerepet a cég emblémája, a logórendszere és a kiválasztott színvilága töltik be. Ezekkel találkozhat a környezet a leggyakrabban (Nyárády – Szeles, 2008, 272-279 o.).
1.2.4
Az Arculat, az Imázs és a Public Relations összefüggése
A vállalat hírnevét és az arculatát a Public Relations szakterület formálja, valamint építi a vállalat imázsát. A vállalatok egyediségét, megkülönböztetőségét jelentő szervezeti arculat egy olyan „vállalatszemélyiségre” utal, ahol jelen vannak stratégiailag vezérelten a vállalat kommunikációs megnyilvánulásai. Az arculat egy tudatosan kialakított kép a vállalat gazdasági, társadalmi és szociálpolitikai helyzetéről.

A vállalati kommunikáció, vagyis a vállalati magatartás folyamatán, azt az eljárást értjük, amely során a szervezeti identitást szervezeti imázsra alakítja át. A cégek gondolhatják azt, hogy ritkán és keveset kommunikálnak, de ez megcáfolandó, hiszen minden egyes cselekedetével, megjelenésével minden alkalommal kommunikál a környezete felé. Nem csak a mondanivalóval, hanem a cselekedeteivel is.

Ezt az egészet fogja össze, és hozza egyensúlyba a Public Relations, mint a vállalat kommunikációs funkcióját ellátó szakterület. Első sorban az a célja, hogy a vállalat hírneve, ami hosszú idő alatt alakul ki, ne vesszen kárba. Fontos, hogy a köztudatban milyen sztereotípiákkal azonosítják, mit gondolnak a szervezetről, bíznak e benne, hitelesnek tartják e és a környezet milyen véleményt formált (Nyárády – Szeles, 2008, 294- 295 o.).
Fontos aspektus a következő gondolat: „a cégről a legőszintébb képet az ott dolgozó emberek rajzolják. Ők a leghitelesebb PR-esek, így nem csoda, ha nekik hisznek a leginkább” (Mónus, 2001, 57 o.). Ezt a gondolatot egy szociológus, Pelejtei Tibor is alátámasztja, véleménye szerint: „az intézményhez legközelebb álló közvéleményt, a saját dolgozói alkotják” ( Pelejtei, 1998, 90 o.).
1.3
A Márkázás

Mivel az általam választott családi vállalat az Ilcsi Szépítő Füvek Biokozmetikai Kft. kozmetikumok értékesítésével foglakozik, így fontosnak tartottam érinteni a márkázás témakörét is. Érdekesség, ahogy a személyi márka Ilcsi néni halálát követően átalakul termék márkává. Az Ilcsi néni márkajelzés kockázattal jár, hiszen egyszerre a termék, a vállalat és a család hírneve is veszélybe kerülhet egy krízis által. 
1.3.1
A márka fogalma, értelmezése
Stephen King, a WPP reklámügynökség- hálózat igazgatója szerint: „ A termék a gyárban készül. Amit a fogyasztó megvesz, az a márka.” (idézi Papp-Váry, 2013, 18.o.).
A márkák főként a 19. század végétől kaptak fontos szerepet. Ennek egyrészt az az oka, hogy az ipari forradalomnak köszönhetően kezdett a választék egyre jobban bővülni. Másrészről pedig, mert ebben az időben tanult meg az emberek nagy része olvasni, így növekedett a márkanevek jelentősége.

Többek között mi, mint a kelet és közép európai országok lakosai, csak a 90-es évektől találkozhattunk a márkák erejével. Rövid idő elteltével egy átlagos boltban 30-50 ezer SKV (úgynevezett stock keeping unit, vagyis saját cikkszámmal ellátott termék) közül kereshettük meg a számunkra megfelelőt (Svéhlik, 2007, 87.o.).
A legalapvetőbb feladat a márka fogalmának a tisztázása, a szó a brand szóból származik, amely jelentése égni, égetni. Ezzel is utal arra, hogy a márkák próbálnak beépülni, beégni az emberek hétköznapjaiba, gondolataiba, tudatába és a szívébe. Bauer és Berács (1998,194.o.) véleménye szerint: „a márka olyan szimbólumok összessége, melynek feladata termékek és szolgáltatások egy meghatározott gyártóval, forgalmazóval való azonosítása és egyúttal azoknak más termékektől való megkülönböztetése.” 

Kotler Marketing management című könyvében olvasható az Amerikai Marketing Szövetség által elfogadott márka definíció: „a márka lehet név, kifejezés, jel, szimbólum, formaterv vagy ezek valamilyen kombinációja, azzal a céllal, hogy egy eladó vagy eladók adott csoportjának termékeit vagy szolgáltatásait megjelöljék és megkülönböztesse a versenytársakétól” (Kotler –Keller 1998, 396. o.).

A fent említett fogalom meghatározások a vállalatok szemszögéből közelítik meg a márka fogalmát, azonban a marketingben mindent a potenciális fogyasztók szemszögéből szükségszerű szemlélni. Ennek az elvnek próbál megfelelni Healey, a „Mi az a branding?”szerzője (2009, 10. o.), mely definíció szerint „A márka elsősorban a vásárlók fejében létezik és gyakran a hírnév szinonimája. Vagyis egy márka az, aminek a vásárlók gondolják. A brandmenedzser pedig arra törekszik, hogy a fogyasztóknak megfelelő elképzeléseik legyenek.” A fogyasztók zsigereibe beépült márkák, már tudat alatt befolyásolják a vásárlási szokásaikat. Ez a már kialakult kép hasonlítani fog arra, amit valójában a terméket vagy a szolgáltatást jellemzi. A vásárlókat egyaránt érik pozitív és negatív információk, amely szintén nagyban hozzájárul a döntésükhöz. Sajnálatos módon a negatív dolgok minden esetben gyorsabban terjednek, még akkor is, ha alaptalanok, vagy ha félreértés történt. A márkázás egyik feladata, hogy kiemelje a termék vagy szolgáltatás egyedi jellemzőit, az előnyeit, és ezeket a fogyasztók felé kommunikálja is. 

A fogyasztókban jogosan merül fel a kérdés, hogy van-e értelme a márkák preferálásának? Miért vegyünk márkás termékeket? Vagy a „no name” készítmények épp úgy kielégítik a szükségleteinket? Az első kérdésre a választ a termékhez hozzáadott érték (added value) adja meg. Abban az esetben, ha egy brandet megismerünk, akkor az, biztonságérzetet kelt bennünk, a neve által garantálja azt a minőséget, amit elvárunk, ezáltal kevésbé számít kockázatosnak a beruházásunk. Tudjuk mi az igényünk, ismerjük a kiválasztott márka tulajdonságait, ami már korábban megfelelt az elvárásainknak, így időt megtakarítva, „gondolkodás nélkül levehetjük a terméket a polcról”, mert az biztosan nem okoz majd csalódást. A márkák segítségével meghatározhatjuk önmagunkat, és az általunk elfogadott és kreált imázsunk kialakítását segíti.

Napjaink rohanó világában az emberek egyre inkább elfoglaltak és az idő hiányában szenvednek. A döntéseik meghozatala során nem áll a rendelkezésükre elegendő idő, amikor mérlegelhetik döntésüket. A márkák ezen döntések meghozatalában segítenek, hosszú távon számíthatunk rájuk. 
Fontos, hogy az emberek sajt magukban alakítsanak ki egy márkaképet. Például a Barbie babáról alkotott képe eltérő lehet egy 10 éves kislánynak, vagy egy vele egyidős fiúnak, és eltérő a 30 éves anyuka és apuka fejében élő márkakép is. Ezek a képek amennyire eltérnek, annyira össze is érnek. Ez alapján mondhatjuk, hogy a márka és az imázs definíciója szoros összefüggésben van egymással. Olins véleménye szerint: „minden egyes alkalommal, amikor a márka szó előkerül, gondolatban az ’image-dzsel’, a hírnévvel hozzuk kapcsolatba (Svéhlik, 1998, 89 o.).

Márkafajták
1) Termelői márka: a legtöbb márka ide tartozik, ekkor ugyanis a termék előállítója ellátja azt, a jelképével.

2) Kereskedelmi márka: a kereskedelmi láncok alkalmazzák, az áruk különböző termelőktől származnak, és a vállalat a saját nevét adja a forgalomba hozatalhoz.

3) Generikus márka: a termelő sem és a kereskedő sem látja el jelképével (Fazekas – Harsányi, 2000, 60.o.).
Márkázás

A márkával ellentétbe, mely egy állapot, a márkázásra úgy tekinthetünk, mint egy folyamatra.

A lényege a megkülönböztetés, ha egy adott márkára gondolunk, arra célszerű fókuszálnunk, hogy miben vagyunk egyediek, eltérőek a versenytársainkhoz képest. 

Mányai Csaba, a „Reklám helyett” írója szerint (2009, 102-104. o.), a következő környezetekre szükséges koncentrálnunk, ha márkázásról beszélünk:

1) Termék környezet: minden márka teljesítményhez kapcsolódó dolog ide tartozik, mint például a csomagolás, a vásárlási tapasztalat.

2) Reklámkörnyezet: ígéretekhez és üzenetekhez köthető élmények tartoznak ide.

3) Közösségi környezet: mit és hogyan mondanak rólunk mások (véleményformálók, PR, közösségi média)
A márkák egyedi jellegének a kialakítása során nagy befolyást tesz az összhatásra maga a termék tulajdonsága. Ennek egy része megfogható, szemmel is látható vagy észlelhető (csomagolás, nagyság, súly, szín) a másik része azonban a vásárló számára nem konkrét, hanem viszonylagos. Mindezen túl még a termék tulajdonságok is eltérő jelentéssel bírnak, mely tulajdonságokat befolyásolhatja a társadalmi, földrajzi környezet is. 

A Kotler és Keller (2006, 374. o.) által írt könyvben olvasható David Aaker, a UC-Berkeley professzorának a modellje. A professzor a márkaépítés egyik legnagyobb szakértője. A véleménye alapján öt tényező befolyásolja a márka értékét:

1) az észlelt minőség

2) a márkaasszociációk

3) a márkahűség

4) a márkaismertség

5) a tulajdonosi értékes eszközök (védjegy).

1.4
A Marketingkommunikáció

Ebben a fejezetben a marketingkommunikáció fogalma kerül definiálásra és a kommunikáció folyamatát ismertetném, mely során a potenciális ügyfelekhez eljut a megfelelő információ.
1.4.1
A marketingkommunikáció értelmezése, folyamata
„Mai ismereteink szerint a kommunikáció annyira általános és mindenütt jelen levő arculata az emberi életnek és a társadalomnak, hogy róla önmagában és általánosságban csak igen elvontan lehet beszélni” (Buda, 1986, 16 o.).
A kommunikáció biztosítja a megoldást az információhiányból eredő problémára, a márka „hangja”. Jellemző kommunikációs probléma, ha a vevők nem kellőképpen tájékozottak egy adott termékről, és esetleg nem tudnak egy számunkra fontos tulajdonságról (Székely-Sipos-Losó, 2009, 328 o.).
A marketingkommunikáció pontos definíciója Szántó Szilvia szerint: „olyan tervezett cselekvések összessége. amelyek a vállalat marketingrendszerébe illeszkednek, valamint amelyek célja egy termék/szolgáltatás, márka, vállalat vagy intézmény megismertetése, népszerűsítése, vagy a fogyasztó figyelmének felkeltése és megragadása, vásárlásra ösztönzése, illetve érdeklődésének megtartása.”(Szántó –Hinora, 2010, 179 o.).
A marketing-mix elemei közül az utolsó a marketingkommunikáció, mely a 4P-ben (price, place, product, promotion) a promóció néven ismert. Józsa László véleménye szerint a marketingkommunikáció öt területet foglal magába, melyek a következők: értékesítés ösztönzés, propaganda, reklám, RP és személyes eladás (Józsa, 2000, 225 o.).
A kommunikáció célját abban az esetben érhetjük el, ha a vevő gondolatait iránytűnek használjuk, és a válaszait teljes mértékben rögzítjük írásos formában (Yadin, 2000, 16 o.).
A marketingkommunikáció folyamata

4. ábra: A kommunikáció folyamata

Forrás: http://www.pannoniantourism.hu/htmls/tananyagok1.html?gID=258&ID=615 Farád, 2014.04.10.

A kommunikáció forrása az a vállalkozás, amely az üzenetet küldeni kívánja, ő a kibocsátó. Egy vállalaton belül a kommunikációért felelős személy a szervezeti szóvivő, valamint a híres személyek és a különlegesnek számító vevők. 

A kibocsátó a mondanivalóját üzenetté alakítja, kódolja azt. Így jutunk el az üzenetig, ami a közönség felé továbbküldött szavak, valamint szimbólumok összessége. Ebben megtalálható a vállalkozás neve, a termék neve és az előnyei valamint a célul kitűzött imázs. Abban az esetben, ha az üzenet egyoldalú, akkor csak a termék előnyére derül fény, azonban ha kétirányú az üzenet, akkor az már tartalmazza a hátrányait is (lásd:4. ábra). 

Az üzenet a média segítségével jut el a megfelelő célpontig, ahol dekódolásra kerül sor, ekkor a célközönség értelmezi az üzenetet, ez a folyamat a legfontosabb eleme a marketingkommunikációnak. 

Az utolsó szereplő a befogadó, aki a kibocsátó célpontja volt, ez általában a szervezet célpiaca, de lehetnek akár az alkalmazottak is. A befogadó válasza az üzenetre a visszacsatolás (feedback), ez megnyilvánulhat akár vásárlásban vagy akár az attitűdök megváltozásában. 

És végezetül a kommunikációs folyamatra nehezedik a zaj. A vállalkozásokra negatívan is hatást gyakorolhat, még akkor is, ha a reklám tökéletes volt, de a barátnő véleménye alapján az X arckrém mégsem hatásos, tehát a zajok következtében akár más márkát vásárolhatunk.

Abban az esetben, ha a marketingkommunikáció folyamatának a hatása a tervezettnél kisebb, akkor gyengébbé válik, sok esetben pedig nem teljesíti a kívánt hatást. Ezt gyakran a kommunikáció hatásmechanizmusának nem ismerete okozza. Ezen tényezők bemutatására szolgál az AIDA-modell (lásd 5.ábra), melyet Edward K. Strong 1925-ben mutatott be, Az eladás lélektana című könyvében.

5. ábra: Az AIDA- modell

Forrás: Saját készítésű, 2014.02.17.
A modell azt határozza meg, hogy az emberek egy részének a figyelmét felkelti a kommunikáció. Azok közül, akik figyelmét felkeltette egy rövidebb időtartamra, rájönnek, hogy nincs összhang a termék és az igények között. De akadnak olyan emberek is, akik igényeinek megfelel a termék, a problémájuk megoldódik a termék által. Amikor már minden feltétel adott lesz, akkor érétkesítésre kerül a termék, a szervezet elérte a célját (Józsa, 2000, 226-228 o.).
A modell során az első tényező a figyelemfelkeltés, ebben a fázisban ki kell tűnni a többi termék és reklám közül, a megfelelő célcsoport figyelmét fel kell kelteni. Általánosságban is elmondhatjuk, hogy a marketing célja, hogy a megjelölt célszegmens kedvét lelje a termékben. Ahogy Shakespeare is írta „Az öröm lerövidíti az utat!”. 

A második lépcsőfokon található az érdeklődés azonosítása. Attól még, hogy a célszemélyek észrevették, nem biztos, hogy értelmezik is az üzenetet. „Egy átlagos nő mindössze 4 hirdetést olvas el egy átlagos magazinban. Többre is rápillant, és azonnal eldönti, hogy az unalmas és számára nem érdekes.”(Ogilvy,1963).

A harmadik fázis során a potenciális vevő azonosulni képes a termék nyújtotta előnyökkel, vágyat érez a termék iránt. A cél az, hogy a célcsoport értsen egyet a reklám üzenetével, érintse meg őt, gyakoroljon hatást a vevőre, és a célszemélyek azonosuljanak a termék nyújtotta előnyökkel, érezzék a magukénak. Azonban beszélhetünk virtuális fogyasztásról, ekkor a vevőnek tetszik a termék, megkapta az üzenetet, de nem kívánja megvásárolni azt. 

A piramis csúcsán található a cselekvésre késztetés, ekkor az érdeklődő vevővé alakul át. Fontos szem előtt tartani, hogy a kommunikáció hatékony legyen, ne harsány. Jó módszer ebben az esetben a termékminta biztosítása, ugyanis így lehetőség van a termék kipróbálására. 

Az AIDA- modellt az akadályfutáshoz is lehet hasonlítani, ekkor az a termék nyer, aki a négy akadályt a leggyorsabban teljesíti, gyorsabban, mint a versenytársak (Székely-Sipos-Losó, 2009, 353-357 o.).
1.4.2
A klasszikus marketingkommunikáció alapformái

A marketingkommunikációs eszközök széles skálán mozognak, a használata azon múlik, hogy kinek, mit akarunk mondani, a következőkben a klasszikus alapformákat ismertetném.

Az első csoportba tartoznak a hirdetések, reklámok (advertising), ezek olyan szélesebb körre gyakorolnak hatást, ahol nincs személyes befolyásolás. Főként a televízióban és a moziban láthatjuk őket, valamint a rádióban hallhatjuk, a nyomtatott sajtóban pedig olvashatjuk.

A következő forma a személyes eladás (personal selling), ebben az esetben személyre szabottan kerül egy termék vagy szolgáltatás bemutatásra, sok szempontot kell figyelembe venni, ha sikeres, akkor értékesítéssel zárul ez a folyamat.

A harmadik lehetőség a vásárlásösztönzés (sales promotion), ezek az akciók főként rövidtávra szólnak, ekkor olyan ajánlattal rendelkezünk, amely során kedvezőbb áron lehet az adott termékhez vagy szolgáltatáshoz jutni, a fogyasztó ugyanazért a pénzösszegért többhöz jut.

A negyedik opció a közönségkapcsolatok (Public Relations), mely feladata hosszú távú bizalom kialakítása, mely eredményeként a vállalat imázsa és a termékek megítélése javul. Fontos a sajtóval a jó viszony ápolása, annak érdekében, hogy a vállalatról minél több cikk jelenjen meg pozitív hangvételben. Ide tarozik még a lobbizás és a szponzorálás.

Az ötödik funkció a direkt marketing, amikor a fogyasztó és a vállalat között közvetlen kommunikáció alakul ki. Ide tartozik a telemarketing, postai küldemények, Tv-Shop. 

A fent említett öt klasszikus elem, napjainkban kiegészíthető még három másikkal.

A következő csoport az on-line marketing, az interneten történő reklámozás gyorsan terjed, könnyen megtörténhet, hogy a most első helyen található televíziós reklámok helyét átveszi, hiszen többet és gyakrabban használjuk az internetet, mint a tévét.

Fontos megemlíteni a gerillamarketinget, ez egy olyan újfajta irányzat, mely szokatlan, sőt megdöbbentő módszereket alkalmaz

Az utolsó csoportba tartozik a fogyasztók által generált marketing (consumer generated marketing), egyszerűbb megfogalmazásban a szájreklám, ami hagyományos és elektronikus formában terjed (Papp-Váry, 2008, 230-232 o.).
1.4.3
Az imázs szerepe a marketingkommunikációban

A kialakult verseny során az idő elteltével egyre inkább fontossá válik a vevők szükségleteinek és a véleményének az ismerete. Nem elegendő a potenciális fogyasztók igényeinek az ismerete, hanem lényeges a bizalmuk és a lojalitásuk elnyerése. Ennek érdekében, tisztában kell lenni azzal, hogy az adott vállalatról és a termékeiről milyen kép él a vásárlók fejében. A benyomások összességét objektív és szubjektív tényezők is befolyásolják, melyek kihatnak a vásárlási döntésre. A lojalitást az imázs nagymértékben meghatározza, ezért a vállalat nagy hangsúlyt kell, hogy fektessen arra, hogy a megfelelő kép alakuljon ki a cégről a fogyasztókban és az üzleti partnerekben. A kialakított kép akkor biztosít sikert, ha pozitív és egyben reálisan tükrözi a valóságot (Veres-Szilágyi,2007, 201-202 o.).
Ha az ügyfelek elégedettek, akkor abból a cég is profitál, a piaci jelenlétét megalapozza, a kereslet kiszámíthatóbbá válik, a hírneve napról-napra jobb lesz, ezáltal a cégen belüli hangulaton is javulás figyelhető meg és lehetőség adódik tesztpiac szerzésre is (Dru, 1991).

Azok a vállalatok, amelyek rendelkeznek elégedett és lojális ügyfelekkel, nem kell, hogy féljenek a piaci kihívásoktól, és a versenytársak erősödésétől. Arra kell figyelni, hogy ne kényelmesedjen el a cég, az ügyfelek véleményét mindig hallgassa meg. Ennek az lesz az eredménye, hogy a tulajdonosok, elégedettsége növekedni kezd, ez kihat a cég eredményességére és a hírnevére (Bohnné,2005, 208 o.)
2. Az Ilcsi Szépítő Füvek Biokozmetikai Kft hírnév- és márkaépítésének vizsgálata
Ebben a fejezetben kerül bemutatásra az általam vizsgált vállalatot és a kutatásom eredményei, ahol az Ilcsi Szépítő Füvek Biokozmetikumok Kft. hírnevét vizsgáltam mélyinterjúk segítségével és figyeltem a márkaépítését.
2.1.
Az Ilcsi SZépítő Füvek Biokozmetikai Kft.

Az utolsó részben az általam választott céget szeretném bemutatni. Elsőként a cégtörténetet ismertetném, amit a vállalat által értékesítésre kerülő termékek rövid bemutatása követne, majd a vállalati filozófia és küldetés mellett a cég büszkeségeit és a nemzetközi jelenlétét emelném ki
2.1.1
A cégtörténete

Az Ilcsi Szépítő füvek Biokozmetikumok Kft. alapítója az 1926-ban született Molnár Dánielné, Ilcsi néni. Nógrád megyében született és az ottani, falusi idősektől tanulta a természet szeretetet. A kozmetikus mesterséget 1958-ban kezdte meg, különböző növényekből kozmetikumokat állított elő, mely a szakmájában keresett lett a jó minősége és az alapanyag hiány miatt. Az általa előállított termékek iránt az igény egyre inkább növekedni kezdett. Gyógynövény és bőrgyógyászati kutatásokat végzett, melyek alapján fejlesztette ki a saját kozmetikumait. Hangsúlyozta több interjúban is, hogy nagy szerepet játszott a szakmája elsajátításában az, hogy a szakképzése gyakorlat orientált volt.

1984-ben, a fotósnak tanult fiával, Molnár Ferenccel megalapította az Ilcsi Szépítő Füvek Biokozmetikuomok Kft-ét. Fia a 70-es évektől segíti édesanyja munkáját. A kezdetekben ez a segítség abból állt, hogy hétvégenként elkísérte Ilcsi nénit a gyógynövények beszerzésére. Amikor elkezdték a natúr kozmetikumok gyártását akkor az még nem számított trendinek, évtizedekig csak ők foglalkoztak ilyen készítmények előállításával, amiben ma már több nemzetközi cég is üzleti lehetőséget lát.

1988-ban elkészül Ilcsi néni elektrokozmetikai gépe, a Mini Face Lifting, amelyet a köznyelv Kispofozóként ismer.

1994-ben veszik kezdetüket az első továbbképzések az oktató stúdióban, melyek díjmentesek.

1996-ban már az első külföldi megrendelés érkezik.

97’-ben megrendezésre kerül az I. Ilcsi Kongresszus, amely napjainkban az egyik legrangosabb konferenciának számít, a mintegy 1000 résztvevőjével.

Az 1999-es, augusztus 20-ai ünnepségen kitüntetik Ilcsi nénit a Magyar Köztársasági Érdemrend Kiskeresztjével, azért mivel népszerűsítette a gyógynövényeket tartalmazó kozmetikumokat, valamint a kitűnő vállalkozói munkáját is díjazták. Az országunkban az egyetlen olyan mesterkozmetikus, aki állami kitüntetést kapott.(Olvasható az Ilcsi honlapján 2013.12.03.)

2003 óta alkalmazzák az üzemben a Dumek típusú korszerű berendezéseket, melyek számítógépek által irányított keverő-töltő és címkéző gépek. Ezek akár gyógyszergyártásra is alkalmasak.

2004-ben a vállalat elnyeri a Superbrands díjat, és azóta is minden évben megtalálhatjuk a díjazottak között. 

2005-ben bevezetik az ISO minősítést, amely a gyártásra és termékfejlesztésre irányul, a minőség kap fontos szerepet. Az ISO 9001-2001 minőségbiztosítási rendszerben dolgoznak.

2008-ban akkreditálásra kerül a termékeikhez felhasznált bio ültetvény.

A 2009-es évben a Kelet-Európai országok közül elsőként kapja meg a BDIH Natúrkozmetikumok minősítést, amely embléma azt garantálja, hogy valódi, természetes kozmetikumról van szó.

Napjainkban a világ több mint 40 országban van jelen a családi vállalkozás, ahol az Ilcsi néni által kifejlesztett krémeket és mechanizmusokat használják. A termékei minden országban kuriózumnak számítanak, azért vannak előnyben, mert míg a nemzetközi kozmetikai ipar kivonatokkal dolgozik, addig az Ilcsi feldolgozza 100%-osan a növényeket, így teljes mértékben felhasználja a növények hatásosságát. Egy nemzetközi felmérés kimutatja, hogy a hazánkban megtermesztett növények beltartalma a 4-5-ször annyi, mint a világon bárhol máshol megtermett növényeknek. 

A felhasználni kívánt növényeket kézzel szedik és válogatják. Nagy szerepe van a kézi munkának. A gyógynövényeket akkor gyűjtik, amikor a legmagasabb a hatóanyag tartalmuk. A begyűjtést követi a feldolgozás, ahol az a cél, hogy a növényekben található hatóanyagok nagy részét kinyerjék. 

A termékekhez 9-12 hónapos garancia tartozik, melyekben mindvégig megmarad az eredeti flavonoid tartalom, amely a natúr kozmetikumokban nélkülözhetetlennek számít. Nem tartalmaz sem állati eredetű, sem szintetikus anyagokat, sem ásványi olajokat vagy annak valamely származékát. 

2.1.2
Az Ilcsi kozmetikumok
Az első csoport a tisztításért felelős, ide tartoznak az arctejek, a tonikok és szappanok, melyek biztosítják az alapul szolgáló tisztítást. 

A második csoportba a peelingek termékskáláját találhatjuk, amelyek az elhalt hámsejteket távolítják el, így ösztönözi a sejteket a megújulásra, elősegíti a bőr regenerálódását, segít a hatóanyagok további befogadására és a felszívódásban.

A következő termékcsalád az arc és testkezelésekre szolgáló masszírozó olajok, a különböző pakolások, zselék, krémzselék és a lehúzható maszkok. 

A vállalat előállít különböző szérumokat, amelyekben megtalálható a természet ereje, ezekből már néhány csepp is elegendő ahhoz, hogy hatékony eredményt érjünk el. 

A testápolók hidratálnak és regenerálják a bőrt, a napozáshoz használható termékek elősegítik a gondtalan napozást még az érzékeny bőrűek, fényérzékenyek és napallergiások számára is.

A kéz és lábápolók olyan különféle bőrproblémákra adnak megoldást, amelyek főként a végtagokra jellemzőek. 

A bőrtípusnak megfelelő arcápolási termékek között találhatunk hab – hidratáló - zsíros krémeket, és szemkörnyéket ápoló termékeket. 

Ezeket a termékeket a boltokban nincs lehetőség megvásárolni, ugyanis Ilcsi néni filozófiája az volt, hogy megfelelő szakértelem nélkül nem lehet megfelelő hatást elérni. A bőrünk tükrözi azt, hogy milyen a táplálkozásunk, milyen állapotba vannak a belső szerveink, ezért egy jól képzett kozmetikus anélkül, hogy bármit is mondanánk, felismeri a problémát és máris tud kezelést ajánlani, ami számunkra a legmegfelelőbb. A szakemberek képesek a diagnózist felállítani és a leginkább ránk szabott terméket ajánlani.

A termékek neve nem követi a trendeket, nem találkozhatunk angol szavakkal, sokkal inkább szellemes magyar kifejezésekkel, mint például a világhírű esemény előtti pakolás, amely a paprika kivonatnak köszönhetően piros pozsgás bőrt biztosít, az ünnepre készülök arcára. (Hallható a Farkas Antal által készített videóban, Farád 2013.12.03.

6. ábra: Ilcsi néni és a fia Molnár Ferenc

Forrás:http://www.szeretlekmagyarorszag.hu/meghalt-ilcsi-neni/ Farád,2013.12.03.

2.1.3
Filozófia és küldetés

A cég filozófiája roppant egyszerű és a természetes, azt vallják, hogy minden bőrproblémára létezik megoldás a természetben. Az Ilcsi natúr kozmetikumok friss gyógynövényeket, zöldségeket, gyümölcsöket és gyógyvizet tartalmaznak, így az élő hatóanyagok ki tudják fejteni a hatásukat a bőrön. A széles termékskálával rendelkező Ilcsi kozmetikumokat azoknak ajánlják, akik a természetes és mellékhatásoktól mentes készítményeket előnyben részesítik. A vállalat tiszteletben tartja nem csak a növény, de az állatvilágot is, így a termékek fejlesztése során nem végeznek állatkísérleteket.

Az Ilcsi termékeket magyar bio - gyógynövényekből, - zöldségekből, - gyümölcsökből nyerik. A termékek előállításához több mint 100 növényt használnak fel, melyek nagy részét a saját bio - ültetvényükön termesztik. 

Az 1958-ban indult családi vállalkozás életében mindig is kiemelkedően fontos szerepet töltött be a természet védelme és a biológiai változatosság megőrzése.

A vállalat számára fontos, hogy a következő tényezőktől mentes a termékük:

· parabén

· parafin olaj

· szintetikus színezőanyag

· vazelin

· szintetikus sűrítőanyag

· állati eredetű glicerin

· etoxikált emulgeátor

· állati kísérlet

Az Ilcsi márkanév alatt olyan natúr, professzionális kozmetikumokat értünk, amelyhez az Ilcsi Szépítő Füvek és Biokozmetikuomok Kft magas színvonalú képzést biztosít., hogy ilyen módon nyújtson segítséget az emberek bőrproblémáiból fakadó mind testi, mind lelki gondjaik számára,  természetes módon való megoldással. A kozmetikumok a természet adta erővel küzdenek a szép és egészséges bőrért. (Olvasható az Ilcsi honlapján, Farád, 2013.11.30)

2.1.4
Ilcsi büszkeségek

A 2013-ban tizenhatodik alkalommal megrendezésre kerülő Magyar Termék Nagydíj átadásán Molnár Ferenc, az Ilcsi Szépítő Füvek Kft tulajdonosa és ügyvezető igazgatója átvehette a Magyar Termék Nagydíjat a Szőlő őssejtes bőrmegújító kozmetikumokért (6. ábra). Az ünnepélyes átadásnak a Parlament Felsőházi Terme adott otthont. A díjjal elismerik a termékcsalád minőségét, azt, hogy Magyarországon állítják elő, hogy nem csak hazánkban, hanem külföldön is forgalmazzák.

2013 márciusától az Ilcsi termékeken megtalálhatjuk a WWF panda logóját, ezen termékek megvásárlásával a magyarországi természetvédelmet is támogatjuk. A WWF Magyarország 3 éve szerződést kötött a professzionális natúr kozmetikumokat gyártó céggel. 

A 2013 Föld Napja, Szépség Nagydíj Győztese lett a gyors hámlasztó kategóriában az egyik peeling hab, mely eltávolítja a megvastagodott szaruréteget és fokozza a sejtek megújulását. 

2012-ben lenyerték az év terméke díjat, amely a fogyasztók szavazatai alapján kerül kiosztásra. A program az innovációt értékeli és díjazza, olyan termékekkel lehetett jelentkezni, melyek megújultak vagy újra megjelentek a piacon, a nyerteseket pedig a hazai fogyasztók választották ki. A GFK Hungária egy 2000 fős reprezentatív mintán végezte a kutatást.

2011-ben a Hungaropack Magyar Csomagolási verseny különdíját vehette át a cég. A díjazott csomagolás esztétikus és környezetbarát is, hiszen csökkentett a műanyagtartalma.

2011-ben hetedik alkalommal vette át az Ilcsi Szépítő Füvek és Biokozmetikumok Kft a Superbrands díjat. 

2007-ben Ilcsi néni átveheti a Beauty Forum Szakmai Díjat, a hazánkban a kozmetikus szakmáért tett tevékenységeinek az elismeréseként. 

2005-ben Ilcsi néni és fia Molnár Dániel átvehették a több évtizedes kimagasló munkájukért és a természetes natúr kozmetikumaikért, a tizenötödszörre megrendezésre kerülő Természetgyógyászati Kongresszuson, a Természetgyógyászatért Díjat. (Olvasható az Ilcsi honlapon, Farád 2013.11.04.)

2.1.5
Nemzetközi jelenlét

Az öt kontinenst alapul véve Dél-Amerika és Afrika kivételével mindenhol találhatunk külföldi disztribútorokat. Érdekesnek találom, hogy a cég a külföldi megjelenés során az itthon Ilcsi natúr kozmetikumként ismert termékeket, Ilike logóval látja el. Ennek a változtatásnak köszönhetően a külföldi fogyasztók számára sem okoz nyelvtörőt, a termék megnevezése. Az Ilona görög eredetű név becézése során használhatjuk az Ilcsi és az Ilike neveket egyaránt, melyek közül hazánkban az Ilcsi névvel fémjelzett termékek hallatán asszociálunk a kozmetikumokra, míg külföldön az Ilike (I like = Szeretem) néven vált ismerté a termék. 

Észak-Amerikában egyetlen egy forgalmazót találhatunk, pontosabban Kanadában. A hazai cég honlapján olvashatjuk, hogy megemlítik a cég eredeti nevét az Ilcsit is, de közlik az új változatot is.

Európa több országában találhatunk disztribútorokat, többek között Cipruson, Csehországban, Egyesült Királyságban, Franciaországban, Horvátországban, Írországban, Lengyelországban, Romániában, Svájcba, Svédországban, Szlovéniában és Szlovákiában.

Ázsia területén forgalmazzák az Ilike termékeket Kínában, Indiában, Japánban, Taiwanon és az Egyesült Arab Emírségekben. 

A hazai forgalmazók mellet találkozhatunk a termékekkel Ausztrália területén is. (Olvasható az Ilcsi weblapján, Farád, 2014.02.04.)

2.2.
a kutatás módszertana
A témához kapcsolódó szakirodalom áttekintését követően, összegeztem a témához szorosan kapcsolódó elméleti ismereteket, majd a szekunder adatok után ismertetném a dolgozat második felében az általam végzett kutatás eredményeit és a levonható következtetéseket.
Az elméleti háttér ismerete biztosítja a támpontot, hogy mire érdemes odafigyelni, mely tényezőket érdemes figyelembe venni. Ezek a tényezők jelentik számomra a kiindulópontot, melyet követve a saját kutatási céljaimat szem előtt tartva próbálok választ kapni primer kutatás segítségével.
2.2.1
A kutatás célja, kérdései
A kutatás egy előre megtervezett ütemterv alapján készült, ahol az elsődleges lépés a kutatás céljának a meghatározása és a kutatni kívánt kérdések definiálása. A felmerülő kérdések segítségével tervezem a téma körüljárását, melyek válaszai elemzése során kapok megfelelő eredményt, ami alapján konklúziót készíthetek. 

A kutatás középpontjában az Ilcsi Szépítő Füvek Biokozmetikai Kft található, mely cég márkájának a vizsgálatát végezném, a marketing kommunikáció aspektus szemszögéből.

A kutatás kérdései:
· Mi az oka annak, hogy a kozmetikus tanoncok a szakma elsajátítása során az Ilcsi termékeket használják, azonban a többségük a későbbiekben az önálló munkája során más termékeket preferál?
· Hazai természetes alapanyagokból készült kozmetikum, az előállítása során nem végeznek állatkísérleteket, mi lehet az oka, hogy még sincs kellő reflektorfényben?

· Felmerül a kérdés, hogy az imázs befolyásolja-e a fogyasztókat, hatással van a fogyasztók attitűdjére?
· A vállalat PR tevékenységének a vizsgálata a potenciális ügyfelek körében.
· Mennyire ismert a márka a fogyasztók körében, mit tudnak róla, van e összefüggés a termék és a kozmetikushoz járás között.
· Milyen termék tulajdonságok és tényezők befolyásolják a vásárlókat?
Ilcsi néni belföldi imázsa, mint cégimázs ma gyengébbnek tekinthető, mint amit a teljesítmény indokol. Ez a negatív sztereotípiáknak és az információ hiányának köszönhető. A cég számára fontos a hazai közvélemény, hiszen ez a belföldi piac elsődleges marad az Ilcsi Szépítő Füvek Biokzmetikai Kft. tevékenyégének az elismerésében. 

A vállalati imázs a külföldi megítélésben pozitívnak tűnik, ahol a céget egy megbízható kelet-európai partnerként tartják számon. A külpiacaikon az imázsuk folyamatos ápolása szükséges, az együttműködésre kell törekedni a már létrejött és a jövőben létesülő külföldi képviseletekkel. 
2.2.2.
Alkalmazott kutatási módszerek
A diplomamunkám kutatása során két módszert alkalmaztam, a kvalitatív technikák közül, a mélyinterjú készítését választottam szakemberekkel és a személyes kapcsolattartást az Ilcsi Szépítő Füvek és Biokozmetikumok Kft-vel.
Azért nem készítettem kérdőíves felmérést, mely a legelterjedtebb változata a kvantitatív kutatásnak, mivel az általam választott cég termékei nem érhetőek el nyilvánosan, csak szakemberek által. Ennek következtében a szakembereket, a kozmetikusokat kerestem fel, annak érdekében, hogy az Ilcsi Szépítő Füvek és Biokozmetikumok Kft. ügyfél elégedettségét vizsgáljam. 
A mintavétel és a minta meghatározása
Attól a pillanattól kezdve, hogy a munkám témáját meghatároztam, máris kialakult azon személyek köre, akik a mélyinterjúm célcsoportját alkotják majd. A dolgozat szempontjából a sokaságot olyan kozmetikusok jelentik, akik használnak és, akik nem használnak a munkájuk során Ilcsi kozmetikumokat. 
Tudomásomra jutott az az információ, mely szerint a kozmetikus tanoncok a szakma elsajátítása során Ilcsi kozmetikumokat használnak. Érdekesnek tartom, hogy a későbbiekben, amikor már önálló munkavállalókká vállnak a kozmetikusok, akkor milyen termékeket preferálnak és milyen szempontok alapján választják ki az alkalmazni kívánt kozmetikumok márkáit. Ennek következtében olyan győri és Győr környéki kozmetikákat kerestem fel, ahol az üzleteken jól feltüntetett helyen látható volt az Ilcsi logó, és olyan szépségszalonokat, ahol nem volt egyértelmű, hogy milyen márkájú terméket használnak az adott szalonban.
Összességében elmondható, hogy nem csak azon kozmetikák használják az Ilcsi termékeket, melyek feltüntették a cég logóját, hanem mások is. 

2.3
A saját vizsgálat eredményei
Ebben a fejezetben ismertetném az általam készített mélyinterjúk eredményeit. Összehasonlításokat végzek és következtetéseket vonok le az interjút válaszolók véleményei alapján. 
2.3.1
A mélyinterjúk és eredményeik ismertetése

Az általam kiválasztott kvalitatív technika során a számomra szükséges információkat közvetlenül a szakemberektől szereztem be. A kutatási technikát megelőzően ismertettem az interjú alanyaival az információgyűjtés célját és a folyamatát. A földrajzilag lehatárolt területről (Győr-Moson-Sopron megye) tizenöt személyt választottam ki a mélyinterjú alanyának, akikkel személyesen bonyolítottam le a megkérdezést. 
A kiválasztás során az első öt személyt saját magam választottam ki a szűk környezetemből és az ismerőseim köréből, abból a célból, hogy a meghatározott kritériumoknak megfeleljenek. A többi tíz válaszoló a korábban meginterjúvolt alanyok segítségével történt.

A kérdések megválaszolása átlagosan személyenként 45 percet vett igénybe, ekkor az adtok rögzítése manuálisan történt. 

Az interjú kérdéseit úgy alakítottam ki, hogy a kérdőív elején a ráhangolódást biztosítsam, konkretizálva legyen az általam vizsgált cég és ezt követően jutunk el a tudatosan felépített kérdésekhez. Az interjú elején elsőként az interjúalany megismerésére, bemutatkozására került sor, ezt követték a ráhangoló kérdések, majd a konkrét kérdések, melyek a kutatási kérdéseimre adják meg a választ, és végezetül egy közös összegzéssel zárult a mélyinterjú. 
Az interjú első részében az Ilcsi termékek ismeretéről érdeklődtem, ezt követte a termékek beszerzése és gyakorisága. Ezt követően a vásárlás utáni kapcsolattartásról, a kozmetikus és kliens kapcsolatról, a termék vásárlás befolyásáról és az újításokra való hajlandóságról kérdeztem az interjúalanyaimat. 

A dolgozat következő részeiben bemutatom és összegezem a kvalitatív kutatásom eredményeit, melyek alapján következtetéseket vonok le.

Demográfiai adatok
A nemek szerinti eloszlás tekintetében elmondható, hogy az általam kérdezett tizenöt szakember szegmensét 100%-ban nők alkották. 

Az életkor tekintetében négy csoportot alakítottam ki, így nem volt szükséges, személyes jellegű információt (születési dátum) megosztani velem, így a korcsoportos meghatározás megkönnyítette a válaszadást. Az életkorcsoportok tekintetében a legtöbb interjúalany a 26-40 év közötti csoportba tartozott, a válaszadók 46%-a sorolható ide. A következő legnagyobb egységet a 41-60 év közöttiek alkották, ők a 27%-ot tették ki. Őket követte 20%-al a 25 év alattiak szegmense. Végül 7%-a a meginterjúvoltaknak sorolta magát a 61+-os kategóriába, hiszen hazánkban a nyugdíjkorhatár emelkedésével növekszik az ebbe a korcsoportba tartozók száma. A korcsoportonkénti eloszlás a 7-es ábrán tekintettő meg, melyet egy kördiagram formájában ábrázoltam. 
7. ábra: Az életkorcsoportok szerinti megoszlás

Forrás: Saját készítésű (a kérdőíves megkérdezés alapján 2013)
A lakóhely esetében, szintén volt lehatárolás, hiszen az általam felkeresett kozmetikusok Győr-Moson-Sopron megyében végzik a munkájukat, így a lakóhely és a szakterület határozta meg a kiválasztás kritériumait. A mélyinterjúk közül hét darab készült megyeszékhelyen, azaz Győrben, hét másik a megyénkben található Csorna városában és egy a Farád nevezetű településen.

A mélyinterjú eredményeinek az ismertetése
A mélyinterjú egyik, a témára ráhangoló kérdéseként arra voltam kíváncsi, hogy a válaszadóknak mi jut az eszébe az Ilcsi kozmetikumok hallatán. A válaszok szemléltetése érdekében a Wordle programot használtam, amely program segítségével összesítettem és kiemeltem a leggyakoribb válaszokat (lásd: 8. ábra). A 8-as ábrán láthatjuk, hogy az Ilcsi kozmetikumok asszociációjaként a leggyakoribb válaszok alapján a gyógynövényekkel kapcsolják össze a termékek nevét. Kiemelkedik a minőségi kozmetikum, a termék, az idős hölgy és a natúr, természetes kifejezés. Mivel a válaszok hasonlóak voltak így nincs sok változat. Említésre kerül a biotermék, a magyar alapanyag, a konferencia és a romlékonyság fogalma. 

8. ábra: Az Ilcsi kozmetikumok asszociációja

[image: image7.emf]
Forrás: Saját készítésű (a kérdőíves megkérdezés alapján 2013)

A 9. számú ábrán szemléltetem ismét a Wordle program segítségével azon válaszok összességét, mely arra utal, hogy a szakemberek melyik tulajdonságát emelnék ki az Ilcsi kozmetikumoknak, ami a leginkább jellemző a termékekre.

9. ábra: A kozmetikusok által felsorolt jellemző tulajdonságok az Ilcsi termékekre

Forrás: Saját készítésű (a kérdőíves megkérdezés alapján 2013)

A legtöbben a természetes szóval asszociálnak a termék nevének hallatán. Kiemelkedik a natúr, a kozmetikum, a gyógynövény, maga Ilcsi néni és az ehető alapanyag. 
Megállapítható, hogy a megkérdezettek válaszai alapján a leggyakoribb, ami az eszükbe jut az Ilcsi kozmetikum hallatán az a gyógynövény, a minőségi termék és Ilcsi néni személye. Abban az esetben, ha azt kérdezem, hogy mi jellemzi a termékeket, ugyan ezeket a válaszokat kaptam, a természetes volt itt a vezető, ezt követte a natúr, gyógynövény és Ilcsi néni.

A következő kérdéssel már konkrétan rákérdeztem, hogy a munkája során használ-e Ilcsi termékeket a kozmetikus. A 10-es ábrán látható a válaszadók eloszlása. Az ábrán is jól látszik, hogy az interjúalanyok 66,7%-a használ a munkája során valamilyen Ilcsi kozmetikumot, és mindössze a válaszolók 33,3%-a nem alkalmaz Ilcsi termékeket. 
Érdekesnek tartom, hogy a kozmetikus szakképesítéseken a tanoncok csak és kizárólag Ilcsi termékekkel dolgoznak. Ez az elsődleges termékcsalád, amelyet megismernek, amivel megtanulnak dolgozni és ismerik a bőrön kiváltott reakciókat. A tanfolyam befejeztével, az önálló munka során azonban mégsem mindenki a már ismert termékek használatát preferálja. Ennek többek között az is az oka, hogy az oktatás mellet a tanulóknak részt kell venniük egy szakmai gyakorlaton, amit saját maguknak keresnek meg. Ezeken a gyakorlati helyeken, ha a tudást átadó szakképzett kozmetikus nem az iskola általa is alkalmazott Ilcsi termékeket használja a munkája során, akkor a tanulók is a kozmetikus oktatójuk által preferált termékkel szereznek rutint, ami kihat a későbbi munkájukra. Ők a továbbiakban is, ha önáll munkavégzésbe kezdenek a gyakorlati oktatójuk által alkalmazott terméket használják majd, legalábbis a tendencia ezt mutatja. 
Összességében elmondható, hogy minden kozmetikusra jellemző az, hogy a gyakornokság során használt termékekkel fog a jövőben dolgozni, nem jellemző a termékváltás. Ezért is tartom fontosnak, hogy az Ilcsi Szépítő Füvek és Biokometikai Kft. termékeit minél több kozmetikus szakképző iskolában alkalmazzák, a gyakorlati helyeket pedig olyan formában kéne meghatározni, hogy a tanuló a gyakorlati helyen is találkozzon a cég termékeivel, épüljön be a mindennapjaiba, ismerje ki a termékek tulajdonságait, így a későbbiekben nagyobb az esélye annak, hogy ajánlani fogja és használni is.

10. ábra: Az Ilcsi termékek használatának megoszlása

Forrás: Saját készítésű (a kérdőíves megkérdezés alapján 2013)

Az interjúalanyaim válaszai alapján azok, akik használnak valamilyen Ilcsi kozmetikumot azért teszik azt, mert fontos számukra a minőség, és a cég által forgalmazott termékek minősségével elégedettek. A válaszolók 80%-ánál fontos szerepet játszik a termékválasztás során a minőség. 
A megkérdezettek 50%-a számára a márkahűség dominál, ők csak egy márkát használnak a munkájuk során. 
A harmadik legfontosabb tényező a válaszolók véleménye alapján a megfizethetőség kérdése, ők úgy vallják, hogy az Ilcsi kozmetikumokat elérhető áron kínálják a potenciális fogyasztók számára. A termék közép kategóriásnak számít a versenytársaihoz képest, igaz a piacon találhatunk olcsóbb, kedvezőbb áru kozmetikumokat, de ne felejtsük el, hogy az Ilcsi Szépítő Füvek és Biokozmetika Kft. által előállított készítmények bio alapanyagokból állnak és magyar termékekről beszélhetünk. Célszerű lenne a preferálásuk, a külföldi termékekkel szemben, melyek gyakran környezetkárosító technikák során, állatkísérleteket követően készülnek el.
Az interjúalanyok véleménye alapján egyenlő jelentőséggel bír az, hogy a kozmetikumok biotermékek, testreszabott igényeket elégítenek ki és a mennyiségük megfelelő-e. Az általam megkérdezett kozmetikusok 10%-a nyilatkozott úgy, hogy ezek fontos tényezők a munkájuk során alkalmazott Ilcsi termékek választásakor (lásd 11. ábra).
11. ábra: Az Ilcsi kozmetikumok kiválasztásának indoklása

 Forrás: Saját készítésű (a kérdőíves megkérdezés alapján 2013)

Arra a kérdésre, hogy abban az esetben, ha használ Ilcsi kozmetikumot, akkor azt mióta teszi a következő válaszokat kaptam, melyeket a 12-es ábrán szemléltetek.
12. ábra: Mióta használ Ilcsi termékeket?

Forrás: Saját készítésű (a kérdőíves megkérdezés alapján 2013)
Az interjúalanyaim 54%-a, tehát több, mint a fele mindig is Ilcsi kozmetikumokat használta a munkája során. 13%-a a válaszadóknak nem rég váltott át más termékről az Ilcsi termékek használatára. Tehát a megkérdezettek 67%-a használja napjainkban a cég valamely termékét. Mindössze 33%-a a válaszadóknak nem használja a korábban említett termékeket, és a jelenlegi véleményük alapján a jövőben sem áll a szándékukban az általam vizsgált vállalakozás termékeinek a használata. 
A következő kérdésekre csak azok a kozmetikusok válaszoltak, akik használnak a munkájuk során valamilyen Ilcsi kozmetikumot, tehát az interjúalanyok 67%-a.

Arra voltam kíváncsi, hogy a munkájuk során használt kozmetikumokat milyen módon szerzik be, hogy adják le a rendelést (lásd 13. ábra). 
13. ábra: A kozmetikumok beszerzésének a módja

Forrás: Saját készítésű (a kérdőíves megkérdezés alapján 2013)

A 13-as ábrán azt láthatjuk, hogy az interjúalanyok 30%-a személyesen szerzi be a munkája során használni kívánt kozmetikumokat, és 70%-a telefonon rendeli meg a cég területi képviselőjétől, aki futár segítségével küldi a kiválasztott kozmetikumokat. 
Érdekességnek tartom, hogy a válaszadóim közül azok a személyek, akik a megyeszékhelyen dolgoznak kozmetikusként, azok főként a személyes vásárlást preferálják. A Győrben található kozmetikák közül, a referencia üzlet kivételével, minden kozmetikus személyesen vásárolja meg, az éppen szükséges terméket, a helyi szakboltokban, ahol kizárólag Ilcsi kozmetikumokat lehet vásárolni. 
Azok a kozmetikusok, akik vidéken élnek ők 100%-ban a telefonos megrendelést részesítik előnyben, és teljes mértékben elégedettek a területi képviselők munkájával. A megrendelt termékeket rövid időn belül megkapják, és akár heti több alkalommal is szállítanak rendelést. Számukra ez a gyors szállítás megkönnyíti a munkájukat.
Ezt követően, hogy a beszerzés teljes mértékben átlátható legyen, fontosnak tartottam arra is rákérdezni, hogy az Ilcsi kozmetikumokat mi alapján választják ki a kozmetikusok. A 14-es ábrán láthatjuk a válaszadók által megjelölt módokat.
14. ábra: Az Ilcsi kozmetikumok kiválasztásának a módja

Forrás: Saját készítésű (a kérdőíves megkérdezés alapján 2013)

A 14-es ábrán azt láthatjuk, hogy az Ilcsi termékeket használó kozmetikusok a munkájuk során használni kívánt termékeiket főként szakmai lapokból vagy Ilcsi katalógusokból szerzik be, a válaszadók 50%-ának fontos szerepet játszanak ezek a katalógusok. A következő leggyakoribb válasza alapján, az interjúalanyok 40%-a a döntését a kongresszuson elhangzott információk alapján hozza meg. 10%-a a megkérdezetteknek a boltokból informálódik.
A megkérdezettek 80%-a hetente rendel valamilyen Ilcsi kozmetikumot, és a 20%-a hetente több alkalommal. Összességében elmondható, hogy azok, akik telefonon rendelnek kozmetikumokat, azok egyszerre kis mennyiséget igényelnek, és nem kell, hogy várjanak arra, hogy több krém fogyjon, vagy több kliens rendeljen házi használatra terméket. Így megállapítható, hogy az Ilcsi Szépítő Füvek Biokozmetikumok Kft. nagyon jól alakította ki az értékesítői üzlethálózatát, hiszen az ügyfelek teljes mértékben elégedettek.
 A 15-ös ábrán azt láthatjuk, hogy a felsorolt jellemzők mennyire játszanak fontos szerepet a kozmetikusok véleményében. A kérdése csak azok a kozmetikusok válaszoltak, akik alkalmazzák az Ilcsi termékeket. Az általam meghatározott jellemzőket egy 1-től 5-ig terjedő Likert-skálán lehetett értékelni, ahol az 1-es az egyáltalán nem jellemzőt, az 5-ös a teljes mértékben jellemzőt jelentette. 
A 15-ös ábrán azt láthatjuk, hogy a megkérdezettek az adott jellemző fontosságát 1-től 5-ig értékelhették. Az elégedettség tekintetében 100%-os volt az eredmény, mindenki 5-ös értékkel illette azt. 

15. ábra: Adott jellemzők fontossága

Forrás: Saját készítésű (a kérdőíves megkérdezés alapján 2013)

A hűség 4,9-es értéket kapott, ami azt jelenti, hogy a kérdésemre válaszolók szinte mind az ötös értéket nevezték meg, tehát teljes mértékben hűségesnek számítanak, mindössze egy válaszadó jelölte meg a négyes érték, ennek következtében alakult az eredmény 4,9-re.

A kozmetikusok közül szinte mindenki tovább ajánlja a kozmetikumot a kliensek számára, igaz ez a 4,8-as érték volt a legalacsonyabb a táblázatban, de véleményem szerint ez is egy elég erősnek minősíthető eredmény. 

Az utolsó tulajdonság a törzsügyfél jellemző, ami szintén 4,9-es értéket ért el, tehát az Ilcsi termékeket használó kozmetikusok az ötfokozatú skálán 4,9-es eredményt értek el törzsügyfélként, vagyis mondhatni, aki használja az Ilcsi kozmetikumokat, az törzsvásárlónak számít.
A következő részben már általánosságban érdekelt, hogy mi alapján választanak terméket a kozmetikusok. Erre a kérdésre azoktól is kaptam választ, akik más termékeket használnak, ezt a 16-os ábrán szemléltetem. Itt több válasz megadására is volt lehetőség. A válaszok alapján elmondhatjuk, hogy a kozmetikusok 80%-nak fontos a minőség, és ez befolyásolja a leginkább a döntésmeghozatalban őket.
A következő leggyakoribb szempont, ami alapján meghozzák a döntésüket, az a hatás gyorsasága, ez a 46,7%-nak fontos volt. 

A harmadik helyre szorult az ár 33,3%-al, ez számomra meglepő volt, hiszen azt hittem nagyobb szerepe van napjainkban az árnak és örömmel vettem tudomásul, hogy az általam megkérdezett kozmetikusoknak fontosabb a minőség és a tényleges hasznosság, mint az ár. 
Fontos kiemelni, hogy a cég által megrendezésekre kerülő kongresszusokra is járnak a kozmetikusok, ahol találkoznak az aktualitásokkal és a későbbiekben a cég pozitív hírnevét viszik tovább. A megkérdezettek 26,7%-a a továbbképzéseken szerzi be a szükséges információkat, és ott szereznek naprakész, aktuális tudást és termékismeretet. 
A válaszolók 13,3%-a nyilatkozta azt, hogy a bőrtípus a legfontosabb, és az alapján hoznak döntést. Felmérik, hogy a klienseik milyen bőrtípussal rendelkeznek, és annak megfelelően szerzik be a munkájuk során alkalmazni kívánt termékeket vagy márkákat (lásd 16. ábra). 

16. ábra: Kozmetikusok termékválasztása

Forrás: Saját készítésű (a kérdőíves megkérdezés alapján 2013)

A kérdőív ezt követő részében arra voltam kíváncsi, hogy a szakemberek számára fontos-e a vásárlás utáni kapcsolattartás a céggel, és a válaszolók 93,4%-nak fontos, mindössze 6,6%-nak nélkülözhető. 
Ismét visszatértem az Ilcsi Szépítő Füvek Biokozmetikumok Kft-re, megkérdeztem, hogy mennyire jellemző a vásárlás utáni kapcsolattartás az általam kiválasztott cég esetében. A 16-os ábrán láthatjuk, hogy az interjúalanyok 33,3%-a nem használja a cég termékeit, a 40% minden vásárlás után tartja a kapcsolatot az Ilcsi Szépítő Füvek Biokozmetikai Kft-vel, 20%-uk csak néha veszi fel a kapcsolatot a vállalattal és 13,3% soha. 
Ennek az is az oka, hogy a megyeszékhelyen található kozmetikák dolgozói saját maguk, szaküzletekben szerzik be a termékeket, így a megfelelő információhoz ott hozzájutnak, és maga a bolt tartja az ő esetükben a kapcsolatot a vállalattal, hiszen ők az elsődleges vásárlók, így ők onnen kapnak megfelelő információs hátteret. 

17. ábra: Vásárlás utáni kapcsolattartás az Ilcsi Szépítő Füvek Biokozmetikai Kft.-vel

Forrás: Saját készítésű (a kérdőíves megkérdezés alapján 2013)

Az interjú során a marketingkommunikációnál maradva az információs csatornákat helyeztem a középpontba. Napjainkban egyre inkább tendencia az interneten létrehozott weblapok használata, vagy a közösségi médiában való reklámozás. 
Arra a kérdésre, hogy fontos-e, hogy a munkája során alkalmazott terméket forgalmazó cég rendelkezzen internetes honlappal a következő válaszokat kaptam: a megkérdezettek 73, 4%-nak fontos, hogy az interneten, nyomon tudja követni a vállalatot, 26,6%-nak ez a szolgáltatás nélkülözhető.

18. ábra: Fontos az internetes jelenlét

Forrás: Saját készítésű (a kérdőíves megkérdezés alapján 2013)

Ahogy a 18-as ábrán is látjuk a szakemberek 73%-nak nélkülözhetetlen az internetes honlap, ahol tájékozódhatnak a vállalatról és az általa forgalmazott termékekről. 
Az Ilcsi Szépítő Füvek és Biokozmetikai Kft. rendelkezik internetes honlappal, mely nagyon egyszerűen kezelhető és átlátható. Anélkül, hogy az oldalra regisztráltunk volna lehetőség van a cég által előállított kozmetikumokról informálódni. A kozmetikumok menüpontra kattintva megjelennek az Ilcsi termékek csoportjai, mint például az arctisztítás, testápolás, peelingek, valamint külön pontba vannak szedve az újdonságok és különlegességek. 

Véleményem szerint könnyen átlátható, és megszerezhetjük a számunkra szükséges információt, hiszen ha kiválasztunk egy kategóriát, ott fel vannak sorolva a termékek, és lehetőség nyílik azokra egyesével rákattintva a részletes ismertető elolvasására. A kiválasztott termék mellett feltüntetik, hogy milyen bőrtípusnak ajánlott, milyen hatás várható, a növényi hatóanyagokat ismertetik, amit a kozmetikum tartalmaz és egy rövid leírás olvasható a termék fotója mellett.
A weboldalon találhatunk egy olyan menüpontot ahol a bőrápolásról lehet olvasni különböző tippeket és praktikákat ez főként a laikusok számára fontos, illetve a kozmetikus szakemberek is könnyedén tájékozódhatnak, hiszen akár a különböző gyógynövényekről is olvashatnak az oldalon a Növények menüpontban.
A következő információt az Ilcsi kozmetikák nyújtják, ahol egy térkép segítségével találhatjuk meg a cég termékeit használó kozmetikákat. Itt egy problémával szembesültem, mivel a diplomamunkám elkészítéséhez szükségem volt mélyinterjúk elkészítésére, elsőként ebből a menüpontból szerettem volna informálódni, hogy hol találhatok Ilcsi kozmetikákat. Azonban itt főként a fővárosra koncentrálnak, a vidéki településeken a referencia kozmetikák és még néhány, nagyon kevés van feltüntetve. Ennek ellenére rengeteg olyan helyet találtam, ahol ki van téve hivatalosan a cég logója, és teljes mértékben márkahű szakemberek dolgoznak. Ezt a jövőben fejleszteném, hogy a kisebb, vidéki üzletek is megtalálhatóak legyenek ezen a listán. 
A weboldalon olvashatunk a cégről, ahol a fontosabb információkat találhatjuk meg, nagyon átlátható rendszerben. 

Fontos kiemelnem, hogy a PR osztály a Média menüpont alatt ügyesen kiemeli a cégről megjelenő cikkeket, ahol központi szerepet kap az újság címlapja, rákattintva elolvashatjuk az újságban szereplő cikket. Pozitívum még, hogy jól látható helyen megjelennek a céggel készített videó felvételek. Véleményem szerint a vállalati hírnevet megfelelően kezelik, a PR részleg tudatosan és alaposan végzi a munkáját, ez az egyik leginkább aktualitásokkal teli menüpont.
Összességében a cég weboldala átlátható, az Ilcsi cég által használt zöld és fehér szín dominál itt is, és a vállalati logó is mindig szem előtt van. Az oldal részletesen taglalja a szükséges információkat, mindenki megtalálja, amit szeretne.

Napjainkban egyre nagyobb szerepet kap a vállalatok marketing életében a közösségi médiákon keresztül való reklámozás. A legnagyobb közösségi platformokon való megjelenés rendkívül praktikus, hiszen nem igényel költséget, viszont könnyedén eljut az emberekhez az információ. Azok, akik kedvelik a céget, mindig az elsők között értesülhetnek az információkról, és általuk, az ő hozzászólásaik, megosztásaik és kedvelésük alapján az ismerőseik is. Ezért minősül tökéletes felületnek, amely előnyeit érdemes kihasználni és időt fordítani rá és a jövőben megtérül. 
A közösségi média felületein találhatjuk a leginkább naprakész információkat, olvashatjuk a fogyasztók aktuális tapasztalatait és véleményeit egyaránt.

Érdekes megjegyezni, hogy a közösségi médiában angolul tüntetik fel a cég nevét (Ilcsi Beautifying Herbs Hungary), viszont szerintem ez nem megfelelő, hiszen a külföldi országokban az Ilike néven ismert a termék, mint arról már korábban olvashattunk, és az angol fordítás nem tükrözi 100%-osan a magyar cég nevét. Szerintem fontos lenne, hogy a vállalati arculat egységes legyen, a magyar és a külföldi felületeken azonos képet sugalljanak, és ne alakuljon ki ilyen „keverés”, mert így nem tűnik egységesnek, a hitelességét veszti.
Mindezek ellenére, ezen hibán felül megfelelőnek tartom a közösségi médiában való megjelenést és szükségesnek is.

Mivel az általam vizsgált cég a szakembereken keresztül értékesíti a termékeit, ezért fontosnak tartottam megkérdezni az interjúalanyaimtól, hogy mennyire ismerik a kliensek az általa használt termékeket és a technikai eszközöket. 
Ahogy a 19-es ábrán látjuk, a kozmetikusok ügyfelei 100%-ban ismerik a szakemberek által használt termékeket és technikai eszközöket. Ezért is nagyon fontos, hogy a megfelelő információval legyenek ellátva, hisz a véleményük nagyban befolyásolja a kliensekét, ezért a pozitív hírnévre hatással vannak. 
Szerencsére, amelyik szépségszalonban az Ilcsi termékeket használják, ott nagyon el vannak ragadtatva a készítménytől, így a mélyinterjúk során csakis pozitív hatást sugalltak a termékről, és ezáltal a cégről is. 
Azon szakemberek, akik az Ilcsi kozmetikumokkat használják a pályájuk során csak és kizárólag ezekkel a termékekkel dolgoztak, és akadnak olyanok, akik mégsem ezzel kezdtek, de az áttérést követően márkahűvé váltak. 

E téren véleményem szerint semmi aggodalomra nincs oka a cégnek, az elsődleges fogyasztók, a szakemberek pozitív hírnevet tükröznek a klienseik felé az Ilcsi Szépítő Füvek és Biokozmetikai Kft-ről.
19. ábra: A kozmetikus által használt termékek ismerete

Forrás: Saját készítésű (a kérdőíves megkérdezés alapján 2013)

Az interjúalanyaimat arra kértem, hogy említsenek meg néhány olyan márkát, amit szívesen használnak a munkájuk során. Erre a kérdésre azok tudtak válaszolni, akik nem márkahű Ilcsi fogyasztók. A válaszaik alapján készítettem egy diagramot, melyen szemléltetem ezeket a termékeket (lásd 20. ábra).
20. ábra: A versenytárs márkák

Forrás: Saját készítésű (a kérdőíves megkérdezés alapján 2013)

A 20-as ábrán látjuk, hogy a megkérdezettek 60%-a abban az esetben ha nem Ilcsi terméket használ, akkor a Gigi kozmetikumokat preferálja. 

A második legkedveltebb a Lady Stella termék család, azonban ez és a táblázat többi eleme, melyek, 20%-os ismertségnek örvendenek, alacsonyabb árkategóriás termékek, így fennáll a minőség és a hatás kérdése, hogy valóban megfelelő eredményeket lehet-e elérni ezen termékekkel is. 
Érdekesség volt számomra, hogy az egyik Ilcsi kozmetikumokkal dolgozó szakember, kiemelte, hogy ő nem csak, hogy a klienseinek ezt ajánlja, de az arcára kizárólag Ilcsi termékeket használ. Ez nagyon meggyőző tud lenni a szépülni vágyó ügyfelek számára, ha ilyen elhivatott szakember” keze alá fekszenek be”, bizalmat sugall. 

A mélyinterjú során a versenytársak feltérképezését követően szerettem volna feltárni annak az okát, hogy mi alapján választanak termékeket a kozmetikusok általánosságban. Erre a kérdésre az összes megkérdezett válaszolt, az Ilcsi termékeket használók nagy lelkesedéssel, itt is áttértek az általuk favorizált termék dicséretére. 
Lehetőség volt, több válasz megjelölésére.

A 21-es ábrán azt látjuk, hogy a válaszolók 86,7%-ának a legfontosabb a minőség, ami nagyon megnyugtató, hiszen így meggyőződhetünk arról, hogy az általunk választott szakember nem csak, hogy a bőrünknek megfelelő kozmetikumot használja a munkája során, de a minőségre is törekszik, és a termékválasztás során nagyobb szerepet kap a minőség, mint az ár. 
A harmadik indok a termékválasztás során a kialakult kliensek bőrtípusának az ismerete következtében választanak a szakemberek megfelelő kozmetikumokat. 
21. ábra: Termékválasztás indoklása

Forrás: Saját készítésű (a kérdőíves megkérdezés alapján 2013)

A kozmetikusoktól megkérdeztem, hogy a szolgáltatásukat igénybevevők a kezeléseket követően igénylik-e a szépítkezés során használt termékek megvásárlását. Erre a kérdésre minden interjúalanyomtól kaptam választ. A válaszuk a 22-es ábrán tekinthető meg.
22. ábra: A szolgáltatás igénybevétele után a kliensek vásárlási igényei

Forrás: Saját készítésű (a kérdőíves megkérdezés alapján 2013)

A 22-es ábrán azt látjuk, hogy a kozmetikába járók 73,4%-a a szolgáltatás igénybevételét követően szívesen vásárol olyan termékeket, amelyet korábban a kozmetikusa használt a bőrén. Mivel a szakember a tudása alapján kiválasztotta a kliens számára az ideális terméket, azt a kezelés alatt alkalmazta, így az ügyfél már tudja, hogy milyen hatást ér el a kozmetikum használatával. Így nincs szükség önálló döntések alapján termékválasztásra és kipróbálásra, ennek következtében pénzt és időt takaríthat meg a szakember kliense. 
A 13,3%-a a válaszadóknak nem szokta megvásárolni a kozmetikai szolgáltatást követően az ott használt termékeket, és ugyanennyien csak némely esetben teszik azt. 

Arra a kérdésre, hogy „volt már rá példa, hogy valaki csak egy megrendelt termék megvásárlása érdekében fordult Önhöz”, azt a választ kaptam, hogy a megkérdezettek 73,4%-hoz fordultak már ilyen jellegű kéréssel (lásd 23. ábra). 
Az Ilcsi kozmetikumoknál az interjúalanyaim azt vetették fel, hogy a cég által előállított termékek kiszerelésével nem elégedettek, mert az túl nagy. Így gyakori, hogy ők osztják szét kisebb egységekre, és ily módon kínálják az ügyfelek részére. Mivel a készítmény természetes anyagokból készül, így hamar romlik, és a kisebb kiszereléssel, ezt szeretnék elérni. 
23. ábra: Kizárólag a megrendelt termék érdekében keresték fel a kozmetikust

Forrás: Saját készítésű (a kérdőíves megkérdezés alapján 2013)

A következő kérdésekkel ismét visszautaltam az általam vizsgált cégre, érdekelt, hogy a szakemberek véleménye alapján, mennyire ismertek az Ilcsi kozmetikumok a fogyasztók körében. Ennek a kérdésnek a válaszait a Wordle alkalmazással dolgoztam fel, mely látványosan szemlélteti a válaszokat.
24. ábra: Az Ilcsi termékek ismertsége

Forrás: Saját készítésű (a kérdőíves megkérdezés alapján 2013)

Ahogy a 24-ess ábrán láthatjuk, az Ilcsi termékek ismertnek számítanak a legtöbb válaszadó szerint, ezt követi az egyre inkább, a nagyon, a teljes mértékben és a közismert jelzők. 

Azok a szakemberek, akik nem használják a munkájuk során az Ilcsi termékeket, azok milyen esetben próbálnák ki, ez volt a következő kérdésem. A megkérdezettek közül olyanok is válaszoltak erre a kérdésre, akik használják a termékeket, de az újításokat szívesen kipróbálnák. 

Összességében elmondható, hogy a válaszolók számára fontos opció lenne a tesztelhetőség, hiszen a megkérdezettek 37,5%-a válaszolta ezt. Szintén 37,5%-ban fontos az összetevők szerepe, hiszen ez befolyásolja a termékek kipróbálása esetében.
 A megkérdezettek 12,5%-a a továbbképzéseken kívánja elsajátítani az új termékekről szóló információt és 12,5%-a semmilyen esetben sem próbálná ki, ragaszkodik az általa használt márkához.
Az általam vizsgált Ilcsi Szépítő Füvek Biokozmetikumok Kft-nél évente kerül megrendezésre egy kongresszus, és évközben folyamatos országjáró turnét szervez a vállalat, amin az érdeklődők bővíthetik az ismereteiket, a cég tovább növelheti az ismertségét.

25. ábra: Az Ilcsi termékek kipróbálása

[image: image24.emf]0 10 20 30 40

1. n.év

Nem próbálná ki

Továbbképzés

Összetevők

Tesztelhetőség


Forrás: Saját készítésű (a kérdőíves megkérdezés alapján 2013)

Az interjú utolsó blokkjában azt szerettem volna megtudni, hogy az interjúalanyok mennyire nyitottak az újítások tekintetében. Szívesen próbálnak-e ki a piacon újonnan megjelenő kozmetikumokat vagy gépeket, amik a munkáját segíti. Igaz ebben a részben nem említek semmilyen márkát, de a célom ezzel a kérdéssel az lenne, hogy azok, akik nem használnak azok vajon hajlandóak e váltani, ha valamelyik márka felkelti az érdeklődésüket (lásd 26. ábra).

A megkérdezettek közül, egy válaszadó fontosnak tartotta kiemelni, hogy nyitott teljesen mértékben az újításokra, azonban kizárólag, az általa preferált márkán, az Ilcsin belül. 

26. ábra: Az újítások híve–e a kozmetikus

Forrás: Saját készítésű (a kérdőíves megkérdezés alapján 2013)

A kördiagramon láthatjuk, hogy a megkérdezettek 87%-a nyitott az új dolgok iránt, ez fontos, hiszen a kozmetikai iparág, mint minden más folyamatosan megújul, szükséges tartani a lépést a versenytársakkal és a hasonló szolgáltatásokat nyújtani, sőt elsőként a piacon lenni is nagy előnnyel jár. 
A következő kérdésemben szintén nem neveztem meg márkát, az érdekelt, hogy a szakembereket befolyásolja-e, hogy az általa használt termék környezetbarát. Nem nevezetem meg márkát, de azt a korábbi elméleti áttekintésben olvashatjuk, hogy az általam vizsgált cég, az Ilcsi Szépítő Füvek és Biokozmetikumok Kft. a termékei előállatása során nem alkalmaz tartósítószereket, nem szennyezi a környezetét. Oly annyira környezettudatos cégről beszélünk, hogy még arra is figyel, hogy a szállítás során, amikor dobozokba helyezik el az exportálni kívánt krémeket, annak érdekében, hogy a szállítás során ne sérüljenek a tégelyek között található térkitöltő anyagnak puffasztott bio kukoricát használnak. Annak ellenére, hogy jóval olcsóbb lenne, ha hungarocellt alkalmaznának, ami környezetszennyező, az Ilcsi inkább a környezetbarát, szintén bio, ehető puffasztott kukoricát használja

27. ábra: A környezetbarát termékeket preferálj-e?

Forrás: Saját készítésű (a kérdőíves megkérdezés alapján 2013)

Az interjúalanyok elmondása szerint fontos tényező, hogy a termékeket előállító cég legyen környezettudatos, mindössze egy válaszoló mondta azt, hogy ő ezt a szempontot nem tartja fontos tényezőnek (lásd 27. ábra).
A „Milyen módon próbál alkalmazkodni az új igényekhez, hogy jut friss információkhoz?” kérdésre több válasz megadására is volt lehetőség, erre mind a 15 interjúalany válaszolt. 

A megkérdezettek 73,4%-nak a továbbképzések és kongresszusok nyújtják a szükséges információkat. Az általam megkérdezett kozmetikusok évente 1-2 alkalommal vesznek részt különböző szakmai rendezvényeken. Főként az ott látottak alapján bővítik a tudásukat, illetve a 40%-a a válaszolóknak gyakran használja az internetet informálódás céljából. Ezúton jutnak információhoz, a video megosztó portálok segítségével pedig szakmai műveleteket is végigkövethetnek, elsajátíthatnak. 
A 20%-a az általam megkérdezett szakembereknek a kapcsolattartóján keresztül ismerkedik meg az új termékekkel, technikai eszközökkel. Hiszen a megrendelt termékek kiszállítását követően lehetőség nyílik az üzletkötőkkel információt cserélni. 
Összességében elmondhatjuk, hogy az elsődleges információkat a kongresszusokon és továbbképzéseken szerzik a kozmetikusok, ez az Ilcsi Szépítő Füvek és Biokozmetikai Kft-nek pozitív visszajelzés, hiszen a cég nagy hangsúlyt fektet az évente megrendezésre kerülő kongresszusra és az országjáró körutakra.
Az idei évben 2014.április 13-án került megrendezésre a XVII. Ilcsi Kongresszus, Budapesten. Mely rendezvénynek a szlogenje: „Amikor természetes, hogy találkozunk”. 
Azok a kozmetikusok vehettek részt az ingyenesen megrendezésre kerülő eseményen, akik kaptak meghívót és rendelkeznek Hair-Line vevőkártyával, valamint a kozmetikus tanulóknak, mindössze a diákigazolványra volt szükségük a belépéshez. A kongresszuson előadást tartott a tulajdonos, és egyben az ügyvezető igazgató Molnár Ferenc. Ismertették az előző éves adatokat, valamint az aktualitásokat, újdonságokat. Az Országos Ilcsi tanulmányi verseny eredményhirdetését is ekkor bonyolították. 
A szakmai előadások mellett kikapcsolódást is biztosítottak a résztvevők számára, mint például fellépett a L’art pour l’art, kozmetikai kérdések című szórakoztató előadásával, valamint Vastag Csaba az egyik kereskedelmi csatorna által megrendezésre kerülő tehetségi verseny győztese. 
A kongresszus idején lehetőség volt az Ilcsi kozmetikumok és elektrokozmetikai gépek kedvezményes megvásárlására. 

A rendezvény tombolával zárult, ahol a főnyeremény egy Delejező elektrokozmetikai készülék volt. Így a kellemes hangulatban, a szórakozás mellet a szakemberek megismerkedhettek a cég aktuális ajánlataival, termékeivel és technikai eszközeivel. 
Az utolsó kérdésemmel arra kerestem a választ, hogy mi szükséges ahhoz, hogy egy kozmetikus megállja a helyét a piacon. Az általam megkérdezettek hasonlóképpen vélekedtek erről, hiszem elmondásuk szerint a kozmetikus abban az esetben lesz keresett, ha a megfelelő minőséggel biztosítja a bőrápolást, a szaktudása aktuális, jól informált, a munkája során természetes alapanyagokat alkalmaz, a technológiának köszönhetően tartósító adalék nélkül hosszabb, tartós eredményt biztosít és mindezt elérhető áron teszi. Összegezve a minőség, az ár, és a hatás hármasának az összhangja a siker kulcsa. 
2.3.2 
A mélyinterjúk összegzése

A mélyinterjúk megválaszolták a kutatási kérdéseimet, fény derült arra, hogy mi az oka annak, hogy a kozmetikus gyakornokok a szakmai ismeretek elsajátítása során Ilcsi kozmetikumokkal dolgoznak, majd a későbbiekben más termékeket használnak. A válaszokból kiderült, hogy annak ellenére, hogy az iskolákban megismerik az Ilcsi termékeket, kevés lehetőségük van a jövőben a termékek használatára, hiszen a kozmetikus szakma elsajátításához részt kell venniük a tanoncoknak egy szakmai gyakorlaton, melynek helyszínét saját maguknak választják ki. 
Sokszor előfordul, hogy a fiatal tanulók az Ilcsi kozmetikumok hallatán, Ilcsi néni koránál fogva arra asszociálnak, hogy a termékeket valószínűleg az idősebb generáció alkalmazza, ennek következtében a gyakorlati helyüket is úgy választják meg, hogy a modernebb, külföldi hangzású márkalogókkal ellátott üzletekbe mennek gyakornokoskodni. Itt megtapasztalhatjuk a márka szó fogalmának fontosságát, amely a branding szóból származik, erről korábban olvashattunk, a szó jelentése égni, égetni, tehát az Ilcsi Szépítő Füvek és Biokozmetikai Kft-nek is fontos feladata, hogy „beégjen” az emberek tudatába, ismert legyen. 
Fontosnak tartom kiemelni, hogy nemcsak, hogy magyar bio alapanyagokból készülő termékről beszélhetünk, de a kozmetikumok előállítása során az általam vizsgált cég nem alkalmaz állatkísérleteket, és rendkívül környezettudatos. Többek között kiemelném, hogy a szállítás során a hungarocellel történő térkitöltés helyett, bio puffasztott kukoricapelyheket alkalmaznak, ami ehető is.
A vállalati imázs nagy hatást gyakorol a fogyasztókra, hiszen a vállalatok vagyonaként tekinthetünk a fogyasztókra, a rendelkezésre álló tőkére és a hírnévre egyaránt. A három tényező közül a hírnévvesztés a legnehezebb orvosolni. Az imázst tudatosan alakítják a cégek, fontos a pozitív képet sugallni, mert az a vállalat sikertényezője is egyben. Ahogy az elméleti áttekintésben olvashatjuk, a vállalati arculatot a Public Relations szakterület formálja, hiszen például az Ilcsi Szépítő Füvek és Biokozmetikai Kft-nél a médiában való megjelenés egyre fontosabb szerepet kap. A cég weboldallal rendelkezik és részese a közösségi médiának is, ezek helyes kezelése növeli a vállalat hírnevét, lehetőség nyílik ezáltal, egy nagyobb rétegű fogyasztói szegmenshez információt eljuttatni. 
Az Ilcsi kozmetikumok ismertnek számítanak a fogyasztók körében, és nem csak az elsődleges felhasználók körében, hanem az ő ügyfeleik körében is, mivel egy olyan termékről beszélünk, amely nem érhető el nyilvánosan a nagyközönség számára, csak szakemberek által (lásd 24. ábra).

A mélyinterjúból kiderült, hogy a feltételezéseket megcáfolva igenis ismert márkáról beszélhetünk, a használói márkahűek.

A megkérdezettek véleménye alapján, ahogy azt a 21-as ábrán is láthatjuk a legfontosabb termék tulajdonsága, mely a vásárlás során befolyásolja a fogyasztókat az a minőség, ezt követi a mennyiség és az utolsó helyen szerepel az ár. Az Ilcsi kozmetikumokat használók azért ezeket a termékeket preferálják, mivel a minőségükkel elégedettek, és a legtöbben a saját, otthoni használat során is ezeket alkalmazzák, így hitelesek az ügyfeleik szemében. 
Összességében elmondhatom, hogy a mélyinterjúk során azt tapasztaltam, hogy az Ilcsi kozmetikumokat használók teljes mértékben elégedettek és nagyon erősen márkahűek. Megfigyelhető az, hogy azok, akik viszont más márkát használnak kevésbé ragaszkodnak egy márkához, ők a munkájuk során több termékcsalád kozmetikumait alkalmazzák. 

2.3.3
Az Ilcsi Szépítő Füvek és Biokozmetikumok Kft. marketingkommunikációs folyamata
Mivel az Ilcsi Szépítő Füvek és Biokozmetikai vállalat termékek előállításával és értékesítésével foglalkozik, így nagy hangsúlyt kap a vállalat életében a marketingkommunikáció. A kommunikációnak köszönhetően juttathatják el a szükséges információkat a potenciális fogyasztói szegmensekhez és a vállalati hírnév tekintetében is fontos szerepet kap. A megfelelő kommunikációnak köszönhetően a cég népszerűvé válhat, jelen esetben a kozmetikusok és a szépülni vágyók körébe. Annak érdekében, hogy a vásárlókat fogyasztásra, vásárlásra ösztönözzük a marketingmix egyik elemével, a kommunikációval növelhetjük az eladásokat. 
A kommunikáció folyamata során a vállalat, esetünkben az Ilcsi Szépítő Füvek és Biokozmetikai Kft. kibocsát egy üzenetet kódolva, amiben fel van tüntetve a cég neve, a termék neve, a célcsoport és az adott üzenet mondanivalója. Például az Ilcsi Almás & citromos hirdetés (a 4-es számú melléklet) során a meghatározott célcsoportba azok tartoznak bele, akik megszabadulnának a fénylő és tág pólusú bőrüktől. A hirdetésen jól látszik a vállalat logója, képek szemléltetik a termékben felhasznált alapanyagokat, így vizuálisan is elképzelhetjük, hogy a friss alma és citrom milyen jótékony hatást gyakorol a bőrünkre. Mindezek mellett egy fiatal, rugalmas bőrrel rendelkező modell fotója sugallja, hogy az alma és citrom termékcsalád egészségessé és természetessé változtatja a bőrünket. 
A kódolt üzenetet ezt követően különböző reklámfelületeken, szakmai újságokban jelentetik meg, mint például az Ikon vagy a Hair-Line magazinok. Mivel ezek az újságok a kozmetikus és fodrász szakembereknek szólnak, így ők időben értesülhetnek az aktualitásokról, a szezonalitásnak megfelelően. A szakemberek, az üzenet befogadói dekódolják a rendelkezésükre álló információt.
Az üzenet kibocsátóinak a célpontjai a szakemberek, ha értelmezték a nekik küldött információt, és rájöttek, hogy a munkájukhoz szükségük van a hirdetésben szereplő Alma & citrom termékcsaládra, akkor visszacsatolást végezhetnek, ami vásárlásban nyilvánul meg. 

A kommunikáció során jelen van a zaj, mely nehezíti a folyamatot, de pozitív is lehet. Például ha egy kongresszuson találkozik két kozmetikus, és az egyik kinyilvánítja az elégedettségét valamely Ilcsi termék iránt, akkor az pozitív hatást gyakorol a másik szakember véleményére, de fenn áll a negatív zaj veszélye is, ha negatívan nyilatkozik. 

A vállalat több platformon is próbálja közvetíteni az információkat. Ezért a napjainkban trendivé váló közösségi oldalon is hirdeti magát. Ezen az oldalon megtalálhatjuk a legaktuálisabb híreket és akciókat. 
Kiemelnék egy nagy népszerűségnek örvendő marketingkommunikációs eszközt, az Ilcsi Akné kereső játékot. Ezt a játékot a legnagyobb ismertségnek örvendő közösségi oldalon indította el az Ilcsi Szépítő Füvek és Biokozmetikai Kft.. A játék alapötletét a számítógép használóinak ismerős Aknakereső számítógépes játék adta. A játék során az a szabály, hogy a négyzetekre kattinttatva kell minél nagyobb felületet felszabadítani, anélkül, hogy olyan négyzetre kattintanánk, amely alatt akna található, mert akkor „felrobbanunk” (lásd 5. számú melléklet).
Az Akné Kereső ugyan ezen mechanizmus alapján működik, azzal a különbséggel, hogy a játék hátterét egy női arc adja, melynek a homlokán találhatjuk a titkot rejtő négyzeteket. A játék addig tart, amíg egy „aknéra” rá nem kattintunk, ekkor véget ér a játék. Az aknék, pattanások elkerülése érdekében feltüntették a hölgy arcán a Csipkebogyó habkrémet, amely használata megelőzi a pattanások kialakulását. A krémre rákattintva további információkhoz, termékcsaládokhoz juthatunk. 

Véleményem szerint nagyon kreatív ötlet volt a játék elindítása, mely nagyon kedvelté vált a fogyasztók körében, közel 4000 ember vett részt a játékban.
2.3.4 Az AIDA-modell

Előfordul, hogy a marketingkommunikáció folyamata eltér az elvárt hatástól, ekkor alkalmazhatjuk az AIDA-modellt.
Az AIDA-modell feladata a figyelemfelkeltése egy adott szegmensben (a modell elméleti háttere az első fejezetben olvasható). 
Az Ilcsi Szépító Füvek és Bikozmetikai Kft. mintáján bemutatva ismertetném a modellt gyakorlati megközelítésből (korábban olvasható volt a szakirodalmi feldolgozásban).
Az első feladat a modell vonatkozásában a figyelemfelkeltés, ekkor az a célunk, hogy a reklámunk kitűnjön a többi reklám közül, valaminek köszönhetően egyedi és meghatározó, könnyen beazonosítható legyen. Az esetünkben az eladásra kínált termék az Ilcsi Paradicsomos napozókrém.
A Ilcsi kozmetikumok hallatán, a legtöbben az arcápolási termékekre asszociálnak, de ez esetben fel kell kelteni a fogyasztók érdeklődését a testápolók, pontosabban a napozó krémek iránt. A termék értékesítése azért is okoz nehézséget, mert a cég termékeivel elsősorban a kozmetikákban és szépségszalonokban találkoznak a kliensek, a napozás során használatos krémet, a kozmetikus ajánlhatja. A másik problémaforrás, hogy egy elég szezonális termékről van szó.

A második fázis során a célközönség szükséges, hogy értelmezze a neki szánt üzenetet, hiszen amit nem ismernek, arra nem is vágyhatnak. Attól még, hogy a célcsoport, aki jelen esetünkben a napsütötte bőrre vágyók, észrevették a Paradicsomos napozókrém hirdetéseit, attól még nem biztos, hogy a célcsoport számára világossá vált a termék előnye a versenytársaihoz képest. Az adott termék kiszűri a nap káros sugarait, védelmet biztosít a leégés ellen és mindemellett a krémben található vitaminoknak köszönhetően a gyönyörű, aranybarna szín elérésében is segítséget nyújt. 
A fogyasztóban akkor tudatosulnak a termék előnyei, ha a megfelelő információk a rendelkezésére állnak. Ezért fontos, hogy a vállalat kihasználja a megfelelő PR és marketingkommunikációs eszközöket. 

A harmadik szinten, ha már megtörtént a figyelemfelkeltés és az érdeklődés a Paradicsomos napozókrémek iránt, akkor szükséges a termék elfogadása, hogy a vevő fejében tisztázódjanak a gondolatok és ébredjen rá, hogy szüksége van az adott termékre. Ebben a fázisban az a cél, hogy a fogyasztók szegmense, akiknek szólt a reklám, tehát a napozni, barnulni vágyók, értsenek egyet a reklám üzenetével, jelen esetben azzal, hogy az Ilcsi Paradicsomos napozókrém védelmet nyújt és segíti a tökéletes barnulást. Hát nem erre vágyik mindenki? Forró nyárra és biztonságos napozásra, mindezt természetesen. 
Ezen folyamatokat követően jutunk el az AIDA-modell csúcsára, ahol a tett, cselekedet, vagyis a vásárlás következik. Itt átalakul az érdeklődő vásárlóvá.
28. ábra: Ilcsi Paradicsomos napozókrém AIDA-modell

Forrás: Saját készítésű 2014.04.18.
2.4. következtetések és javaslatok

Ebben a fejezetben a korábban ismertetett irodalmi hátteret, a szekunder és a primerkutatásom eredményeit hoznám összhangba és az általuk levonható legfontosabb következtetéseket és összefüggéseket foglalom össze.
29. ábra: A kutatás felépítése

Forrás: Saját szerkesztés 2014.04.25.
2.4.1. Következtetések

Az általam választott Ilcsi Szépítő Füvek és Biokozmetikumok Kft bio alapanyagokból állít elő kozmetikai termékeket. Ennek következtében mivel egy vállalatról van szó a szakirodalmi áttekintésből nem maradhatott ki a Public Relations témakör, mely szakterület felelős a kutatás és elemzésért, kommunikációs feladatokat lát el, annak érdekében, hogy a vállalati arculat és a cég imázsa pozitív hatást gyakoroljon a társadalom tagjaira.
A PR tevékenységet a marketing orientált felfogás alapján McCarthy piacbefolyásoló 4P-je határozza meg (price, place, promotion, product), amely a marketing alapgondolatát is adja, hiszen ez a négy tényező (marketingmix elem) biztosítja a marketing kiindulópontját. Az általam vizsgált vállalatnál mind a négy tényező megfelelően van kezelve, ennek köszönhetően a termékek megfelelő minőségűek és elérhető áron megvásárolhatóak. Ami az egyediséget nyújtja az az értékesítés, hiszen a kozmetikumokhoz kizárólag szakembereken keresztül juthatunk hozzá, ezáltal a promóció, az eladásösztönzés főként szakmai lapokban történik.
A vállalatokat egy tudatosan felépített arculat teszi egyedivé, ettől megkülönböztethetőek lesznek. A vállalati arculat (Corporate Identity) tartalmi és formai elemei kiegészítik egymást és összhangban vannak. A tartalmi elemekhez tartozik például a vállalati filozófia, ami az Ilcsi Szépítő Füvek és Biokozmetikumok Kft. esetében egyszerű és rendkívül természetes, hiszen a cég azt vallja, hogy minden bőrproblémára létezik a természetben valamilyen megoldás. Ezt is alátámasztja az, hogy az Ilcsi kozmetikumok magyar bio gyógynövényekből, zöldségekből és gyümölcsökből készülnek, amit gyógyvizekkel hígítanak. A formai elemekhez pedig azok a szabad szemmel látható dolgok tartoznak, melyek láttán beazonosíthatjuk a vállalatot. Ahogy a 28-as ábrán is láthatjuk, a cég logója alapján könnyedén felismerhető, hogy melyik cégről van szó. Az általam vizsgált vállalat külföldön is jelen van így használnak egy idegen nyelvű logót is, ami az Ilcsiből ered, magyarul a becézése Ilike, de ez azért nagyon ötletes, mivel angolul kiejtve I like, ami a szeretem kifejezésével egyenlő. A problémát az okozza, hogy a közösségi oldalon Ilcsi Cosmetics (Ilcsi kozmetikumok) és Ilcsi Beautifiying Herbs Hungary (Ilcsi Szépítő Füvek Magyarország) néven is jelen vannak. Véleményem szerint összhangba kéne hozni ezeket a neveket és maradni az eredeti magyar és az idegen nyelvű (I like) meghatározásoknál. Nem csak a logó, hanem a vállalat által használt színek (zöld és a fehér) is megkönnyítik a beazonosítás folyamatát, valamint a szlogenje, ami az Ilcsi kozmetikumoknál a „Természetes választás” (lásd 28. ábra). A cég által választott színek a zöld és a fehér kitűnő választás, hiszen a fehér a tisztaságot szimbolizálja, a zöld pedig a gyógynövényekre utal.
30. ábra: Ilcsi logó

Forrás: http://static.ilcsi.com/images/logo2.png 2014.03.26.
A Public Relations szakterület formálja a vállalat imázsát, arculatát és a hírnevét, ezért mindegyik szakterületet röviden bemutattam a szakirodalmi áttekintésben.

A következő nagyobb tartalmi rész a márkázás témaköre. Azért tartottam fontosnak ezt a részt is érinteni, mivel az Ilcsi szépítő Füvek és Biokozmetikai Kft. kozmetikumok értékesítésével foglalkozik. A márka segíti a fogyasztókat, biztonságot nyújt a számukra, hiszen tudják a vevők, hogy mire számíthatnak. A márkák egyedivé teszik a termékeket, az elégedett fogyasztók pedig a jövőben márkahűvé válhatnak, ami kedvező a cég számára. 
Az utolsó elméleti részben a marketingkommunikációval foglalkoztam, hiszen ha a kitűnő hírnévvel vállalatunk előállítja a fogyasztók igényit tökéletesen kielégít termékeket, akkor azt valamilyen módon az emberek tudtára kell hozni és a kommunikáció ezt a folyamatot segíti. Az általam választott cég a szakmai lapokon és a kongresszusokon, továbbképzéseken próbálja informálni a fogyasztóit, akik a kozmetikusok. Véleményem szerint a kozmetikusok ügyfeleit és célszerű lenne megcélozni, akár életmódmagazinokon vagy női magazinokon keresztül, ahova kis termékmintákat helyeznék el, és a további információkért a kozmetikusokhoz irányítanám az érdeklődőket. Egy másik fajta javaslattételem az lenne, hogy a gyógyszertárakkal is vegyék fel a kapcsolatot, ahogy azt teszik más márkák is, és a patikákon keresztül is elindíthatna a cég egy értékesítést. Ekkor nem feltétlenül az arcápolási, sokkal inkább a testápolási termékekre gondolok, mint például a napozó krémekre, véleménye szerint az eladásuk ezeken a helyeken növekedne és a patikusok a megfelelő információval képesek ellátni az ügyfeleket.
A saját kutatásom első lépéseként felvettem a kapcsolatot az általam választott céggel, hiszen egy televíziós adásnak köszönhetően felkeltették az érdeklődésemet, ahol hangsúlyozták a cég környezettudatosságát és bemutatásra került a vállalat. A vállalattól a kapcsolattartóm Zimmer Zsófia, személyi asszisztens volt, ő próbált a kérdésimre válaszolni és ő küldött a különböző plakátokról képeket, melyeket a mellékletben találhatunk.

A következő lépésként 15 mélyinterjút készítettem, amely segítségével próbáltam az interjúalanyok nézeteit, attitűdjeit, preferenciáit bemutatni a témával kapcsolatosan. 
2.4.2. A kutatás korlátai

A diplomamunkám elkészítése során a primer kutatásommal kapcsolatosan akadtak kutatási korlátok. Egyrészt a vizsgált célcsoport a kozmetikusok, földrajzilag meghatározott területen helyezkedtek el, így a mintavétel leszűkült az általam meghatározott területre. 
A másik problémát az okozta, hogy az általam választott céggel egyeztettem, hogy a munkájukat segíthetném-e valamilyen kutatással, ők a felhasználók véleményére voltak kíváncsiak, és a fiatalokat megcélzó marketingkampány sikerességére. Ezért arra kértem a kapcsolattartómat 2013 novemberében, hogy a kampánnyal kapcsolatos anyagokat legyen szíves és küldje át. Zimmer Zsófia rendkívül segítőkésznek bizonyult, minden alkalommal válaszolt az e-mailemre, a problémát csak az okozta, hogy az illetékesekkel, az ügyvezető úrral nehezen tudott egyeztetni, ami megnehezítette a munkámat. Majd 2014, február végén érkezett meg az a három plakát, mely a fiatalokat célozta meg, és ahogy Zimmer Zsófia írta megjelentek a Joy, Glamour és az InStyle magazinokban, azonban ekkor már elkészítettem a mélyinterjúkat és az időbeli korlátok miatt a cégtől kapott anyagot a dolgozatomban felhasználtam, ám más aspektusban. 
Összegzés
A korábban született hazai és nemzetközi szakirodalmak segítségével bemutattam a témámra vonatkozó adatokat. Az irodalmi részben azokat a témaköröket ismertettem, melyek szorosan kapcsolódnak az általam vizsgált vállalathoz és a tevékenységéhez. 

Első sorban a vállalati PR-el foglalkoztam, amelyben a történelmi áttekintést követően a vállalati Public Relations fontosságára hívtam fel a figyelmet, hiszen nagyon sok múlik azon, hogy a cégek mit és milyen módon közvetítenek a környezetük felé. A PR munkának köszönhetően a média megjelenésekkel és a megfelelő híradásokkal az emberek tudatába pozitívan képes beépülni a vállalat.
Fontosnak tartottam a hírnévmenedzsment témakörét is, hiszen ez alapján ítélik meg az emberek a cégeket. Az általam vizsgált vállalatnál is felmerült a kérdés, hogy az emberek tudatában, hogy szerepel a cég, milyen kép él a vállalatról. A laikusokat megkérdezve többen Ilcsi néni személyére asszociálnak, amit sokszor az elavultsággal is párosítnak, ennek ellenére a mélyinterjú során megkérdezett kozmetikusok a márkahűségüket és az elégedettségüket fejtették ki az Ilcsi termékek iránt. Összességében fontos, hogy az emberekben egy olyan kép alakuljon ki, amely a valóságot tükrözi, és remélhetőleg ez pozitív.
A következő fejezetben a márkázást emeltem ki, amelyet azért tartottam fontosnak, mert az általam vizsgált Ilcsi Szépítő Füvek és Biokozmetikumok Kft. fő profilja a kozmetikumok értékesítése, amit mind itthon, mind a nemzetközi piacokon is végeznek. Érdekesség, hogy egy olyan termékről beszélünk mely a feltalálója nevét viseli, így nagy kockázattal jár a hírnévvesztés, hiszen az egész családra kihatással van. 

Ilcsi vagy Ilike? Felmerül a kérdés, hogy a vállalat megfelelően használja-e a neveket. Sajnos a közösségi médiában találhatunk egyéb elnevezéseket, ahol autómatikusan fordítják le a vállalat nevét, nem a nemzetközi marketingben használt „I like” kifejezést alkalmazzák. Véleményem szerint erre a vállalatnak jobban kéne figyelni, hogy egységesebb legyen az elnevezések terén.

Abban az esetben, ha a megfelelő Public Relations felállította a megfelelő vállalati hírnevet, és ez a vállalata előállított a fogyasztók igényeit kielégítő termékeket, akkor már csak a megfelelő marketingkommunikációra van szükség, hogy az információt eljuttassuk a potenciális vásárlói réteghez és a vásárlásra ösztönözzük a vevőket.
A szekunder adatoknak köszönhetően világosabb képet kaptam arról, hogy az általam végzett kutatásba kiket vonhatok be, mint vizsgálati alany.
A szakirodalom tanulmányozását követően elkezdtem a saját kutatásomat. Egy kvalitatív kutatási technikát alkalmaztam, mélyinterjúkat készítettem 15 Győr-Moson-Sopron megyei kozmetikussal 2013 decemberében és 2014 januárjában. A válaszok áttanulmányozását követően értékeltem az általam választott cég marketingkommunikációs tevékenységét és az eladásösztönzését, valamint vizsgáltam a vállalat ismertségét.
Az adatgyűjtés során sikerült lehatárolni az általam vizsgálni kívánt szegmenst, ahova azok a kozmetikus szakemberek tartoznak, akik ismerik és használják, illetve akik nem használják a munkájuk során az Ilcsi kozmetikumokat. 

Összességében egy olyan kép alakult ki a témáról bennem, hogy az Ilcsi Szépítő Füvek és Biokozmetikumok Kft. nagyobb figyelmet kéne, hogy kapjon, hiszen természetes alapanyagokból készülnek a termékei, környezettudatos cég és talán a legfontosabb, hogy hazai. Célszerű lenne előnyben részesíteni a külföldi versenytársaival szemben. A cégnek véleményem szerint nem csak az elsődleges fogyasztókra, a kozmetikusokra, hanem az ő klienseikre is kéne koncentrálnia, minél nagyobb fogyasztói körbe eljuttatni a termék információit és előnyeit, melyeket a korábbi fejezetekben ismertettem.
A kutatási korlátok ismerete alapján véleményem szerint érdemes lenne további felméréseket végezni, ahol nem az elsődleges célcsoportra, a kozmetikusokra, hanem az ügyfeleikre kéne koncentrálni. A cég is észrevette, hogy a fiatalabb generáció körében nem örvendhet a megfelelő ismertségnek, így nagy örömmel láttam, hogy a fiataloknak szóló magazinokban is megjelentek a cég hirdetései.
Összegezve a dolgozatot talán az volt számomra a legérdekesebb, hogy az Ilcsi kozmetikumok nagy ismertségnek örvendenek, sok kozmetikában használják ezeket, a dolgozat megírásának a kezdetén azt hittem, hogy problémát fog okozni a mélyinterjúhoz olyan alanyokat találni, akik az Ilcsi termékeket preferálják, de a legnagyobb meglepetésemre ez nem okozott problémát. A véleményem szerint a vállalat céltudatos és alkalmazkodik az új tendenciákhoz, de mindemellett megőrizte a hagyományos értékrendjét, ezért is kitűnhet a vetélytársai közül. Biztos vagyok benne, hogy egyre inkább elterjed a cég termékeinek a használata minden generáció körében és a jövőben én is hűséges Ilcsi kozmetikum felhasználó leszek.

Mellékletek

1. számú melléklet

Mélyinterjú vázlata

1. Bemutatkozás, személyes információk

Név:
Életkor:

0-25

26-40

41-60

61+
Munkahely:

2. Mi jut Önnek az eszébe, ha az Ilcsi kozmetikumok kifejezést hallja?

· az idős hölgy

· minőségi termékek

· elavult kozmetikumok

· gyógynövények

· egyéb:
3. Soroljon fel három olyan tulajdonságot, ami jellemzi az Ilcsi termékeket Ön szerint!
4. Ön használ a munkája során Ilcsi termékeket?  (Ha „nem” a válasz, a 11-es kérdésre ugorhat)

IGEN



NEM
5. Mivel indokolná, hogy az Ilcsi kozmetikumokat preferálja?
· megfelelő a termék minősége
· megfelelő a termék ára
· megfelelő a termék mennyisége
· márkahűség
· egyéb:
6. Abban az esetben, ha Ön használ Ilcsi termékeket, akkor mióta?

· Néhány éve


· Mindig azt használt

· Nemrég váltott

7. Ha használ Ilcsi kozmetikumokat, akkor milyen módon szerzi be azokat?

· e-mailen ad le rendelést
· telefonon rendel
· kolléga segítségével
· egyéb
8. Honnan választja ki az Ön számára szükséges terméket?

· Ilcsi katalógusból
· szakmai lapokból
· a cég honlapjáról
· egyéb:
9. Mikor vásárolt utoljára Ilcsi terméket?

10. Mennyire jellemzőek Önre a következő tulajdonságok, ha az Ilcsi kozmetikumokra gondol? (1: egyáltalán nem jellemző, 5: teljes mértékben jellemző)

         Elégedettség                                                                                      
           1  2  3  4  5

         Hűség a termék iránt






           1  2  3  4  5

         Tovább ajánlja a terméket






1  2  3  4  5

   Törzs ügyfél








1  2  3  4  5

11. Ön mi alapján választja ki az Ön által használni kívánt termékeket? 
· minőség

· ár

· mennyiség

· hatás gyorsasága

· reklám hatása

· kollégától hallott róla

· továbbképzésen értesül

· egyéb:

12. Lényeges az Ön számára a vásárlás utáni kapcsolattartás a céggel?
Igen

Nem

13. Az Ilcsi kozmetikumokat gyártó és forgalmazó cégnél mennyire van része a vásárlás utáni kapcsolattartásban?

Mindig




Néha




Soha
14. Melyik cégnél tapasztalta a vásárlás utáni kapcsolattartást?

15. Fontos Önnek, hogy az Ön által használt termékeket forgalmazó cég rendelkezzen honlappal?
Igen

Nem

16. Ismerik az Ön által használt termékeket, technikai eszközöket az ügyfelei?
Igen

Nem
17. Megemlíteni néhány márka nevet, mely termékeket szívesen használ?
18. Mi alapján választ Ön terméket? Mi befolyásolja a leginkább a döntését?
· az ár

· a mennyiség szerepe

· látványos, hatásos, minőség szerepe

· egyéb: 
19. A szolgáltatás igénybevétele után jellemzően igénylik az Ön által használt termékek megvásárlását az ügyfelei?
Igen

Nem
20. Volt rá példa, hogy valaki csak egy megrendelt termék megvásárlása érdekében fordult Önhöz?
Igen

Nem
21. Ön szerint mennyire ismert a fogyasztók körében az Ilcsi kozmetikum?
22. Milyen esetben próbálná ki a cég termékeit, ha eddig nem tette.
· tesztelhető legyen

· kolléga ajánlása

· összetevők befolyásolják

· a kiszerelés nagysága

· egyéb:
23. Ön híve az újításoknak? Szívesen kipróbál a piacon újonnan megjelenő termékeket, gépeket, melyek a munkáját segítik?
Igen

Nem
24. Befolyásolja Önt egy termék értékesítése során, hogy az környezetbarát?

Igen

Nem
25. Milyen módon próbál alkalmazkodni az új igényekhez, hogy jut friss információkhoz?

26. Ön szerint mi segíti abban, hogy egy kozmetikum megállja a helyét a piacon?
2. számú melléklet
Az Ilcsi Meggy & kökény termékcsalád hirdetése

3. számú melléklet

Az Ilcsi Meggy & kökény termékcsalád hirdetése

4. számú melléklet

Az Ilcsi Almás & citromos termékcsalád hirdetése

5. számú melléklet

Ilcsi Akné kereső játék
[image: image33.jpg]- & Like

 Ilcsi Szépítő Füvek Biokozmetikai Kft.











Összefüggések





Vásárlás





A vevő elfogadja a terméket, azonosul az előnyeivel.





Fontos, hogy olyan mennyiségű információval ismertessük a terméket, amely nem túl sok, de elegendő adatot hordoz.





A Paradicsomos napozókrém felhívja magára a figyelmet a terméket szimbolizáló piros színnel, kitűnik a reklámok közül.

